MT Il-Ġurnal Uffiċjali tal-Unjoni Ewropea L 357/89

DEĊIŻJONI TAL-KUMMISSJONI

tal-11 ta’ Marzu 2014

dwar għajnuna mill-Istat SA.34445 (12/C) implimentata mid-Danimarka għat-trasferiment tal-assi relatati mal-proprjetà minn FIH għall-FSC

(notifikata bid-dokument C(2014) 1280)

(It-test bl-Ingliż biss huwa awtentiku)

(Test b’relevanza għaż-ŻEE)

(2014/884/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li talbet lill-Istati Membri u lill-partijiet interessati l-oħra biex iressqu l-kummenti tagħhom skont dawk id-dispożizzjonijiet (1),

Billi:

1. PROĊEDURA

(1) Fit-30 ta’ Ġunju 2009, id-Danimarka injettat DKK 1,9 biljun bħala kapital ibridu tal-Grad 1 f’FIH Erhvervsbank A/S inklużi s-sussidjarji tagħha (“FIH”) skont l-Att Daniż dwar l-Injezzjonijiet tal-Kapital Iffinanzjati mill-Istat (2).

(2) Fis-6 ta’ Marzu 2012 id-Danimarka nnotifikat pakkett ta’ miżuri favur FIH. Bid-Deċiżjoni tad-29 ta’ Ġunju 2012 (“id-Deċiżjoni ta’ Salvataġġ u ta’ Ftuħ”) (3) il-Kummissjoni approvat dawk il-miżuri (4) fuq bażi temporanja minħabba li sabithom kompatibbli mas-suq intern.

(3) Fl-istess ħin il-Kummissjoni bdiet il-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (“it-Trattat”) minħabba dubji fir-rigward tal-adegwatezza tal-miżuri, il-limitazzjoni tal-għajnuna għall-minimu meħtieġ u l-kontribuzzjoni proprja tal-bank, b’mod partikolari bil-ħsieb tar-rimunerazzjoni potenzjalment baxxa tal-miżuri tal-assi indeboliti mogħtija favur FIH.

(4) Fit-2 ta’ Lulju 2012, FIH ħallset lura l-kapital ta’ DKK 1,9 biljun li kienet irċeviet fl-2009 skont l-Att Daniż dwar l-Injezzjonijiet tal-Kapital Iffinanzjati mill-Istat. (5)

(5) Skont id-Deċiżjoni ta’ Salvataġġ u ta’ Ftuħ, id-Danimarka ressqet pjan ta’ ristrutturar fl-4 ta’ Jannar 2013 (6) li hi mmodifikat sussegwentament. Fl-24 ta’ Ġunju 2013, id-Danimarka ppreżentat l-aġġornament finali ta’ dak il-pjan (“il-pjan tar-ristrutturar”).

(6) Fit-3 ta’ Frar 2014, id-Danimarka ppreżentat dokument dwar il-kundizzjonijiet li jistabbilixxi l-kundizzjonijiet għar-ristrutturar ta’ FIH, li d-Danimarka impenjat ruħha li timplimenta (“l-impenji”).

(7) L-awtoritajiet Daniżi pprovdew informazzjoni addizzjonali matul il-perjodu ta’ bejn it-30 ta’ Ġunju 2012 u t-3 ta’ Frar 2014.

(8) Għal raġunijiet ta’ urġenza, id-Danimarka taċċetta li b’mod eċċezzjonali din id-Deċiżjoni tiġi adottata fil-lingwa Ingliża (7).

2. DESKRIZZJONI

2.1. IL-BENEFIĊJARJU

(9) FIH hija kumpanija b’responsabbiltà limitata rregolata mil-leġiżlazzjoni bankarja Daniża u ssorveljata mill-Awtorità ta’ Sorveljanza Finanzjarja Daniża (“FSA”). Ġiet stabbilita fl-1958 u l-Kwartieri Ġenerali tagħha jinsabu f’Kopenħagen, id-Danimarka. Hija akkwiżita totalment minn FIH Holding A/S (“FIH Holding”).

(10) FIH Group jikkonsisti f’FIH Holding u f’FIH Erhvervsbank, flimkien mas-sussidjarji akkwiżiti totalment minn din tal-aħħar. Dawk is-sussidjarji huma FIH Partners A/S (li tkopri s-segment tan-negozju tal-finanzi korporattivi), FIH Kapital Bank A/S (“FIH Kapital Bank”) (8), FIH Realkredit A/S, li hija istituzzjoni ta’ kreditu tal-kreditu ipotekarju, u FIH Leasing and Finans A/S. L-attivitajiet ta’ FIH jikkonsistu fi tliet segmenti: l-ibbankjar (9), is-swieq (10) u l-finanzi korporattivi. (11)

(11) Mill-31 ta’ Diċembru 2012, FIH Holding kienet il-proprjetà tal-Fond tal-Pensjonijiet Supplimentari tas-Suq tax-Xogħol Daniż li kellu 48,8 % tal-ishma ta’ FIH Holding, ta’ PF I A/S (12) li kellha 48,8 % tal-ishma, u tal-Bord Eżekuttiv u l-impjegati eżekuttivi li kellhom 2,3 % tal-ishma, u FIH Holding innifisha kellha 0,1 % tal-ishma.

(12) Fi tmiem l-2011, FIH Group kellu karta bilanċjali ta’ DKK 84,16 biljun (EUR 11,28 biljun) u l-proporzjon tal-kapital totali (13) tiegħu kien ta’ 17,8 % li żdied għal 21,2 % sal-31 ta’ Diċembru 2012. Fil-31 ta’ Diċembru 2012, FIH kellha karta bilanċjali ta’ DKK 60,76 biljun (EUR 8,1 biljun) (14) u assi mwieżna għar-riskju (risk weighted assets - “RWA”) ta’ DKK 29,84 biljun (EUR 3,98 biljun).

(13) FIH hija bank niċċa ffokat li jispeċjalizza fil-finanzjament fuq terminu medju kif ukoll fis-servizzi ta’ konsulenza dwar il-ġestjoni tar-riskji u l-finanzjament korporattiv għall-impriżi Daniżi b’karta bilanċjali li taqbeż DKK 10 miljun (EUR 1,34 miljun). Oriġinarjament l-attivitajiet bankarji ta’ FIH kienu jkopru tliet segmenti: il-Finanzjament tal-Proprjetà, il-Finanzjament tal-Akkwiżizzjoni u l-Ibbankjar Korporattiv.

(14) FIH kien is-sitt l-akbar bank tad-Danimarka skont il-kapital operatorju (15) fiż-żmien tad-Deċiżjoni ta’ Salvataġġ u ta’ Ftuħ, u kien jagħti servizz lil aktar minn 2 000 klijent bankarju fil-livell ta’ grupp. Is-sehem tas-suq ta’ FIH f’self bankarju u krediti ipotekarji dak iż-żmien kien stmat għal 1,7 %. Kellu sehem tas-suq f’SME/self korporattiv ta’ 2,5 %. F’Ġunju 2012 FIH kellu sehem tas-suq ta’ 2,1 % tas-suq totali għas-self lill-korporattivi (banek u banek ipotekarji).

(15) FIH Group kellu prestazzjoni dgħajfa matul dawn l-aħħar snin. Fil-25 ta’ Ġunju 2009, huwa applika għall-Iskema Daniża ta’ Rikaplitalizzazzjoni (16) u fit-30 ta’ Ġunju 2009 irċieva injezzjoni tal-kapital ibridu tal-Grad 1 iffinanzjat mill-Istat ta’ DKK 1,9 biljun fil-forma ta’ nota ta’ self. Il-kupun ta’ dik in-nota ammonta għal 11,46 % kull sena. Fis-sena sħiħa tal-2009, FIH Group irrapporta telf ta’ qabel it-taxxa ta’ DKK 148 miljun (EUR 19,9 miljun).

(16) Għalkemm fl-2010, FIH Group kellu qligħ ta’ qabel it-taxxa ta’ DKK 316-il miljun (EUR 42,5 miljun), dak il-qligħ prinċipalment seħħ minħabba aġġustamenti pożittivi tal-valur tas-suq mhux rikorrenti, inkluż qligħ mhux realizzat fuq parteċipazzjoni indiretta. Fl-2011 FIH Group irrapporta telf ta’ qabel it-taxxa ta’ DKK 1,27 biljun (EUR 170 miljun) minħabba imposti tal-indeboliment fuq self u aġġustamenti negattivi tal-valur tas-suq. Fil-31 ta’ Diċembru 2012 kellu telf ta’ qabel it-taxxa ta’ DKK 47 miljun (EUR 6,4 miljun). Għal tmiem l-2013, ġie bbaġitjat qligħ ta’ qabel it-taxxa ta’ DKK 95 miljun (EUR 12,8 miljun). Fl-2013, il-qligħ nett tat-tielet kwart għall-operazzjonijiet kontinwi qabel it-tassazzjoni kien ta’ DKK 23,2 miljun (EUR 3,09 miljun). Għall-operazzjonijiet totali wara t-tassazzjoni, FIH irreġistra telf ta’ DKK 20,1 miljun (EUR 2,71 miljun) fl-2012.

(17) Fl-2009 u fl-2010, Moody’s naqset il-klassifikazzjoni ta’ FIH minn A2 għal Baa3. Fl-2010, il-proprjetarji ta’ FIH (l-Awtorità ta’ Sorveljanza Finanzjarja Islandiża u l-Bank Ċentrali tal-Islanda) (17) qablu li jbigħu l-ishma tagħhom f’FIH lill-proprjetarji attwali. Kien mistenni li dik is-sjieda ġdida ġġib magħha titjib sinifikanti lill-klassifikazzjoni tal-kreditu ta’ FIH, minħabba li s-sjieda ta’ qabel ta’ Kaupthing Bank hf kienet wieħed mit-tħassib ewlieni għad-deklassifikazzjoni ta’ Moody’s. Madankollu, prinċipalment minħabba ċirkustanzi speċifiċi għal FIH, bħal pereżempju l-finanzjament mill-ġdid ta’ ħruġ ta’ bonds garantiti mill-Gvern, il-kwalità kreditizja u l-esponiment għas-settur tal-proprjetà, fl-2011, Moody’s deklassifikat lil FIH aktar sa B1 b’perspettiva negattiva.

(18) It-tnaqqis fil-klassifikazzjoni fl-2011 kien konformi mal-prezzijiet tas-suq dak iż-żmien għall-bonds ta’ FIH li ma bbenefikawx minn garanzija tal-Gvern: id-dejn ta’ bejn sentejn u 4 snin ta’ FIH kien ipprezzat f’firxiet ta’ 600-700 punti bażi (“pb”) fuq swap ta’ maturità ekwivalenti marbuta mal-EURIBOR.

2.2. L-AVVENIMENTI LI SKATTAW IL-MIŻURI TA’ GĦAJNUNA

(19) Fl-2011 u l-2012, FIH bassret xi diffikultajiet fir-rigward ta’ dejn li kien se jimmatura fl-2012 u l-2013. L-isfida ta’ finanzjament li rriżultat kienet ikkawżata prinċipalment minn tnaqqis fil-klassifikazzjoni tal-kreditu ta’ FIH u bidla fil-kundizzjonijiet tas-suq kapitali (18). F’Lulju 2009, FIH diġà kienet kisbet assistenza għal-likwidità fil-forma ta’ garanzija tal-Gvern b’total ta’ DKK 50 biljun (EUR 6,31 biljun), li hi diġà kienet użat kollha. Kienet kisbet ukoll injezzjoni tal-kapital ibridu tal-Grad 1 ta’ DKK 1,9 biljun (EUR 255 miljun) mill-Istat skont l-Iskema Daniża ta’ Garanzija. Mill-31 ta’ Diċembru 2011, FIH kellha bonds garantiti mill-Gvern li ammontaw għal DKK 41,7 biljun (EUR 5,56 biljun), li kienu jikkostitwixxu 49,94 % tal-karta bilanċjali tal-bank.

(20) Minħabba li dawk il-bonds garantiti mill-Istat kienu se jimmaturaw fl-2012 u fl-2013, FIH kienet se tiffaċċja problema ta’ finanzjament. Fit-tieni nofs tal-2011, l-FSA stmat li kien hemm riskju relattivament għoli li FIH mhux se tkun tista’ tikkonforma mar-rekwiżiti tal-likwidità fil-perjodu ta’ 12-18-il xahar li kien ġej minħabba l-inkapaċità mhux mistennija tagħha li tikseb finanzjament mis-swieq miftuħa.

(21) Sabiex jiġu indirizzati dawk il-problemi emerġenti tal-likwidità, FIH kellha twettaq tnaqqis sostanzjali tal-karta bilanċjali tagħha.

2.3. IL-MIŻURI TA’ GĦAJNUNA

(22) F’Lulju 2012, sabiex jiġu solvuti l-problemi ta’ likwidità li FIH kienet mistennija tiffaċċja, id-Danimarka pproponiet miżura ta’ ass indebolit kumplessa biex jiġu trasferiti l-assi finanzjarji tal-proprjetà problematiċi ta’ FIH lil sussidjarja ġdida ta’ FIH Holding (“Newco”). Fl-istess ħin, id-Danimarka impenjat ruħha li tipprovdi finanzjament u rikapitalizzazzjoni lil Newco kull meta jkun meħtieġ.

(23) Il-“miżuri” (19) kienu jikkonsistu f’żewġ fażijiet ta’ ftehim għax-xiri tal-ishma (20) u bosta ftehimiet sekondarji li taħthom, l-assi ta’ FIH Group, li kienu jammontaw għal madwar DKK 17,1-il biljun (EUR 2,3 biljun jew 28 % tal-assi totali ta’ FIH fi żmien it-trasferiment), ġew trasferiti lil Newco. Newco (21) mbagħad inxtrat mill-Kumpanija Daniża tal-Istabbiltà Finanzjarja (“FSC”) (22), u wara sar stralċ tagħha b’mod ordnat skont l-iskema Daniża approvata tal-istralċ (23), skont il-prinċipji tal-iskema (24). Il-proċess ta’ stralċ huwa mistenni li jdum sal-31 ta’ Diċembru 2016 iżda jista’ jdum sal-31 ta’ Diċembru 2019. L-FSC setgħet tiffinanzja kważi l-ammont kapitali kollu ta’ DKK 2 biljun għax-xiri ta’ Newco permezz ta’ tifdija bikrija tan-nota ta’ self tal-kapital ibridu tal-Grad 1 ta’ DKK 1,9 biljun li kienet ingħatat lil FIH (25) mill-Istat fl-2009. L-FSA approvat il-ħlas lura minn FIH tal-injezzjoni kapitali tal-Istat fit-2 ta’ Lulju 2012, fuq il-bażi ta’ analiżi ta’ solvenza u likwidità li inkludiet il-miżura tat-trasferiment tal-assi. (26)

(24) Fil-fażi 1 kien hemm separazzjoni tal-fużjoni tal-assi u l-obbligazzjonijiet ta’ FIH Erhvervsbank u FIH Kapital Bank f’Newco, is-sussidjarja l-ġdida proprjetà ta’ FIH Holding. L-assi trasferiti lil Newco kienu self u titoli immobiljari li jammontaw għal DKK 15,2 biljun (EUR 2,1 biljun) u derivattivi ta’ DKK 1,6 biljun (EUR 215 miljun). L-obbligazzjonijiet inizjali ta’ Newco kienu jikkonsistu minn żewġ selfiet (l-Ewwel Self u t-Tieni Self) b’parti ta’ ekwità li jifdal ta’ DKK 2 biljun.

(25) L-Ewwel Self kien self għall-assorbiment tat-telf minn FIH lil Newco ta’ DKK 1,65 biljun (EUR 221 miljun). Dak is-self se jitħallas lura minn Newco lil FIH biss jekk il-proċess ta’ stralċ tal-assi trasferiti lil Newco jiġġenera rikavati li jaqbżu l-prezz ta’ xiri tal-FSC ta’ DKK 2 biljun (EUR 268 miljun). Fir-rigward tar-rimunerazzjoni għall-Ewwel Self, Newco trid tħallas ir-rata tal-Bonds tal-Gvern Daniż ta’ ħames snin kif ukoll 1,15 % (27).

(26) It-Tieni Self kien self minn FIH Erhvervsbank lil Newco ta’ madwar DKK 13,45 biljun (EUR 1,8 biljun). Bħala rimunerazzjoni għat-Tieni Self, Newco trid tħallas lil FIH ir-rata DKK CIBOR ta’ tliet xhur kif ukoll 1,12 %. Il-maturità tat-Tieni Self taqbel mal-maturità tas-self li nħareġ qabel minn FIH taħt il-garanzija tal-Istat. It-Tieni Self u dak is-self li jaqbel għalhekk immaturaw bis-sħiħ f’nofs l-2013 u sar qbil kuntrattwali li, billi Newco ħallset is-self lil FIH, FIH tħallas is-self pendenti li kienu garantiti mill-Gvern. Billi l-ammont nozzjonali tat-Tieni Self tħallas minn Newco lil FIH, l-FSC ipprovdied finanzjament lil Newco fl-ammonti li kienu meħtieġa għall-finanzjament mill-ġdid tal-assi ta’ Newco.

(27) Fil-fażi 2, li twettqet minnufih wara t-tlestija tal-fażi 1, l-FSC xtrat l-ishma kollha f’Newco minn FIH Holding. Il-prezz li tħallas inizjalment (28) mill-FSC lil FIH Holding għal Newco kien il-kapital tal-ekwità (valur nett) mill-1 ta’ Jannar 2012, li kien jammonta għal DKK 2 biljun.

(28) FIH Holding imbagħad tista’ tuża r-rikavati fi flus bħala likwidità immedjata biex tħallas lura ftit mid-dejn garantit mill-Gvern. Fl-istess ħin, it-trasferiment tal-assi wassal għal sostituzzjoni tas-selfiet immobiljari b’selfiet lil entità sponsorjata mill-Gvern, u b’hekk tnaqqsu l-RWA ta’ FIH b’madwar DKK 10 biljun (29).

(29) Minbarra l-ftehim għax-xiri tal-ishma, il-miżuri jinkludu bosta ftehimiet sekondarji bejn FIH Holding u l-FSC: (a) Fl-1 ta’ Lulju 2012 (30), FIH Holding tat garanzija bla limitu fuq it-telf lill-FSC filwaqt li ggarantiet li wara r-riżoluzzjoni ta’ Newco l-FSC se tirkupra l-finanzjament u l-kapital kollu tagħha li kienet ipprovdiet lil Newco. Ir-rimunerazzjoni għal dik il-garanzija hija inkluża fil-prezz varjabbli tax-xiri tal-ftehim għax-xiri tal-ishma. (b) Fl-1 ta’ Lulju 2012, FSC impenjat ruħha li tipprovdi finanzjament lil Newco ladarba t-Tieni Self jimmatura (f’nofs l-2013). FSC tirċievi imgħax minn Newco ekwivalenti għar-rata bażi tal-UE flimkien ma’ 100 pb. Biex timplimenta dak l-impenn, FSC ipprovdiet lil Newco faċilità ta’ self ta’ DKK 13 biljun (EUR 1,64 biljun) li għaliha ma hija se tirċievi ebda dritt għall-faċilità. (c) FSC impenjat ruħha li tiffinanzja u tirrikapitalizza Newco jekk ikun meħtieġ qabel il-proċess finali ta’ stralċ.

(30) Fir-riżoluzzjoni ta’ Newco, FSC hija intitolata kuntrattwalment li tirkupra mill-inqas i-DKK 2 biljun inizjali tagħha ta’ investiment nett mill-ispejjeż imġarrba minn FIH u FSC fit-tranżazzjoni. Jekk il-proċess ta’ stralċ jiġġenera rikavati ta’ inqas mill-prezz ta’ xiri ta’ DKK 2 biljun, FIH tkopri d-differenza permezz tal-Ewwel Self, is-self għall-assorbiment tat-telf, u permezz tal-garanzija rispettivament. Jekk ir-rikavati tal-proċess ta’ stralċ jaqbżu DKK 1,5 biljun, 25 % addizzjonali ta’ kull ammont żejjed jitħallsu lill-FSC flimkien mal-ammont minimu ta’ DKK 2 biljun li għandha tirċievi. Kull eċċess addizzjonali jitħallas lil FIH Holding. Fil-prattika, jekk ir-rikavati finali jkunu inqas minn DKK 1,5 biljun, FSC tikseb DKK 2 biljun. Jekk pereżempju r-rikavati finali jkunu DKK 1,9 biljun, FSC tirċievi DKK 2,1 biljun.

2.4. IL-PROĊEDURA TA’ INVESTIGAZZJONI FORMALI

(31) Fid-Deċiżjoni ta’ Salvataġġ u ta’ Ftuħ, il-Kummissjoni qajmet dubji fir-rigward tal-proporzjonalità tal-miżuri, il-limitazzjoni tagħhom għall-minimu meħtieġ, jekk kienx hemm kontribuzzjoni proprja minn FIH Group u jekk kienx hemm limitazzjoni suffiċjenti tad-distorsjoni tal-kompetizzjoni.

(32) Dawk id-dubji oriġinaw mill-kumplessità għolja tal-miżuri li dehru elaborati wisq biex isolvu l-isfidi ta’ likwidità futuri ta’ FIH. B’mod partikolari ma kienx ċar sa liema punt, il-ftehimiet sekondarji varji u l-interkonnettività fil-formola ta’ rimunerazzjoni kienu meħtieġa, xierqa u mmirati sew għall-iskopijiet tal-Komunikazzjoni Bankarja tal-2008 (31).

(33) Barra minn hekk, fi żmien id-Deċiżjoni ta’ Salvataġġ u ta’ Ftuħ, FIH kellha l-ħsieb li tidħol b’mod aggressiv fis-suq ta’ depożiti tal-bejgħ bl-imnut tal-Internet billi tieħu rwol ta’ “price leader”. Dak id-dħul fis-suq ta’ depożiti tal-bejgħ bl-imnut tal-Internet kien komponent ewlieni tal-istrateġija ta’ FIH għall-indirizzar tal-problemi finanzjarji tagħha.

(34) Barra dan, deher li r-rimunerazzjoni suġġerita li trid titħallas lill-FSC għall-assi u l-obbligazzjonijiet trasferiti x’aktarx ma kinitx konformi mal-livell ta’ rimunerazzjoni msemmija fil-punt 21 tal-Komunikazzjoni dwar l-Assi Indeboliti (32) li skontha l-banek għandhom iġarrbu t-telf assoċjat mal-assi indeboliti sal-massimu possibbli. Il-punt 21 jirrikjedi rimunerazzjoni korretta tal-Istat għal kull miżura ta’ salvataġġ tal-assi biex tiġi żgurata responsabbiltà u kondiviżjoni tal-piż ekwivalenti tal-azzjonisti, ikun xi jkun il-mudell speċifiku magħżul.

3. IR-RISTRUTTURAR

3.1 IL-PJAN TAR-RISTRUTTURAR

(35) Fl-24 ta’ Ġunju 2013, id-Danimarka ppreżentat verżjoni aġġornata finali tal-pjan tar-ristrutturar għal FIH Group għall-perjodu mill-2012 sal-2016. Il-pjan jinkludi xenarju tal-aħjar każ u tal-agħar każ (33) bl-għan li tintwera l-abbiltà ta’ FIH li trodd lura l-vijabbiltà fuq terminu twil, kondiviżjoni tal-piż suffiċjenti u miżuri xierqa għall-indirizzar tad-distorsjoni tal-kompetizzjoni.

(36) Il-pjan tar-ristrutturar huwa bbażat fuq preżunzjonijiet fir-rigward tal-evoluzzjoni tat-tkabbir tal-prodott domestiku gross (“PDG”) kif imbassar mill-Fond Monetarju Internazzjonali (“FMI”), u l-evoluzzjoni tal-bidliet fir-rati tal-imgħax fuq terminu qasir u medju kif ibbażati fuq l-istima tal-iżviluppi fir-rati tal-imgħax fuq terminu qasir tal-Ministeru tan-Negozju u t-Tkabbir Daniż sal-2014. Il-pjan jassumi rkupru moderat tat-tkabbir tal-PDG fl-2013 u wara.

(37) Fl-aħjar xenarju possibbli (34), FIH hija mistennija li ttejjeb b’mod kontinwu r-riżultati tagħha sal-2016. Ir-redditu ta’ qabel it-taxxa fuq l-ekwità normalizzata (35) fil-livell tal-grupp huwa bbaġitjat li jkun 10,3 % fil-31 ta’ Diċembru 2013 u 11,2 % (36) fil-31 ta’ Diċembru 2016.

(38) L-agħar xenarju possibbli (37) huwa bbażat fuq preżunzjonijiet tas-suq inqas favorevoli. Dawn jinkludu, fost oħrajn, l-aggravar tal-kundizzjonijiet tas-suq għall-finanzjament lill-banek f’termini ta’ volum u ta’ prezz; domanda aktar baxxa għal self u servizzi ta’ konsulenza; moviment mhux favorevoli fir-rati tal-kambju, ir-rati tal-imgħax eċċ; u imposti tal-indeboliment li jibqgħu ‘l fuq mil-livell storiċi fiċ-ċiklu tan-negozju kollu. Skont l-istimi ta’ FIH dawk l-iżviluppi flimkien jistgħu jwasslu għal redditu ta’ qabel it-taxxa fuq l-ekwità normalizzata fil-livell tal-grupp ta’ 0,9 % fil-31 ta’ Diċembru 2013 u 2,0 % fil-31 ta’ Diċembru 2016.

(39) Fiż-żewġ xenarji hemm livell relattivament baxx ta’ reditti azzjonarji li prinċipalment huwa dovut għall-projbizzjoni fuq id-dividendi u l-projbizzjoni fuq il-ħlas tal-kupuni previst fl-impenji tad-Danimarka meħuda fil-kuntest tal-investigazzjoni tal-għajnuna mill-Istat. Bħala riżultat ta’ dawk l-impenji, FIH Group jista’ jkollu profitti sa tmiem il-perjodu tar-ristrutturar u s-saldu tal-miżuri.

(40) Oriġinarjament, l-attivitajiet bankarji ta’ FIH koprew tliet segmenti: il-Finanzjament tal-Proprjetà, il-Finanzjament tal-Akkwiżizzjoni u l-Ibbankjar Korporattiv. Is-segment tan-negozju tal-Finanzjament tal-Proprjetà twaqqaf bħala parti mir-ristrutturar ta’ FIH, minħabba li s-self fil-Finanzjament tal-Proprjetà nbiegħ lill-FSC fl-2012. Barra minn hekk, is-self fl-unità tan-negozju tal-Finanzjament tal-Akkwiżizzjoni se jitwaqqaf gradwalment. Għalhekk, l-Ibbankar Korporattiv se jkun l-unika unità tan-negozju li se titkompla. Minn Marzu 2013, l-għadd ta’ impjegati full-time naqas għal 214.

(41) Skont il-pjan tar-ristrutturar, il-karta bilanċjali kellha tonqos għal DKK 27,68 biljun (EUR 3,74 biljun) sal-31 ta’ Diċembru 2013. Fil-31 ta’ Diċembru 2016, FIH tbassar proporzjon kapitali totali ta’ 19,6 %.

(42) Il-proporzjon tal-likwidità statutorja (38) li fil-31 ta’ Diċembru 2012 kien ta’ 214 %, huwa mistenni li jkun 239,7 % fil-31 ta’ Diċembru 2013.

(43) Matul il-perjodu tar-ristrutturar, il-proporzjon kapitali totali huwa mistenni li jammonta għal 19,6 % u l-proporzjon tal-likwidità statutorja huwa mistenni li jammonta għal 175 % u għalhekk jaqbeż b’mod sinifikanti r-rekwiżiti regolatorji.

(44) Ir-redditu ta’ qabel it-taxxa fuq dik l-imsejħa ekwità normalizzata (39) skont l-aħjar xenarju possibbli (40) tal-pjan tar-ristrutturar huwa bbaġitjat li jkun 9 % fil-31 ta’ Diċembru 2013 u 10,1 % fil-31 ta’ Diċembru 2016. Dawk iċ-ċifri huma 0,9 % u 4,7 % rispettivament fl-agħar xenarju possibbli (41).

(45) Is-sitwazzjoni tal-bank tjiebet b’mod sinifikanti minn nofs l-2011 meta l-FSA bassret li FIH kienet se tiffaċċja ħtiġijiet ta’ likwidità maġġuri li ma tkunx tista’ tissodisfa. FIH ħallset lura l-bonds garantiti mill-Gvern pendenti li kien fadal u l-isfida tal-finanzjament mill-ġdid għalhekk ġiet solvuta sat-13 ta’ Ġunju 2013. Barra minn hekk, FIH fdiet il-kapital ibridu tal-Grad 1 tal-Gvern fit-2 ta’ Lulju 2013.

(46) Bħalissa, FIH ma għandha l-ebda problema biex tissodisfa r-rekwiżiti ta’ solvenza regolatorja jew ta’ likwidità.

3.2 L-AZZJONIJIET MEĦUDA MID-DANIMARKA BIEX TINDIRIZZA T-TĦASSIB IMQAJJEM MILL-KUMMISSJONI

(47) Sabiex tindirizza t-tħassib imqajjem mill-Kummissjoni fil-kuntest tad-Deċiżjoni ta’ Salvataġġ u ta’ Ftuħ, id-Danimarka u FIH Group ħadu serje ta’ azzjonijiet.

(48) FIH għamlet ħlas “ta’ darba” lil FSC ta’ DKK 310,25 miljun (EUR 39,12 miljun) bid-data ta’ valur l-4 ta’ Diċembru 2013 (42).

(49) FIH ħallset, bid-data tal-valur tat-18 ta’ Diċembru 2013, ammont ta’ DKK 61,7 miljun lil Newco bħala ħlas lura parzjali tad-drittijiet li rċeviet skont il-ftehim ta’ amministrazzjoni għall-2012, u b’mod retroattiv naqset id-drittijiet ta’ ġestjoni għall-amministrazzjoni u l-iħħeġġjar għall-2013 mitluba mingħand Newco għal 0,05 % tal-portafoll ta’ self pendenti.

(50) FIH naqqset l-assi totali tagħha minn DKK 109,3 biljun (EUR 14,67 biljun) fil-31 ta’ Diċembru 2010 għal DKK 60,80 biljun (EUR 8,16 biljun) sal-31 ta’ Diċembru 2012, u dan jikkorrispondi għal tnaqqis ta’ 44 %.

(51) FIH naqqset aktar il-portafoll tas-self tagħha minn DKK 58,0 biljun (EUR 7,79 biljun) fil-31 ta’ Diċembru 2010 għal DKK 16,2 biljun (EUR 2,17 biljun) sal-31 ta’ Diċembru 2012, jiġifieri, b’total ta’ DKK 41,8 biljun li jikkorrispondi għal tnaqqis ta’ 72 %.

(52) Barra minn hekk, FIH naqqset b’mod sinifikanti l-linji tar-riskju fis-Swieq. (43)

(53) FIH naqqset l-għadd tal-impjegati full-time tagħha minn 356 fil-31 ta’ Diċembru 2010 għal 214 sal-31 ta’ Marzu 2013, li jikkorrispondi għal tnaqqis ta’ 41 %.

(54) Barra minn hekk, FIH naqqset il-preżenza ġeografika tagħha minħabba li għalqet żewġ uffiċċji reġjonali mill-erbgħa li kellha.

3.3 L-IMPENJI PROPOSTI MID-DANIMARKA

(55) Fil-perspettiva tat-tħassib imqajjem mill-Kummissjoni fid-Deċiżjoni ta’ Salvataġġ u ta’ Ftuħ u sabiex tiżgura l-kompatibbiltà mal-Komunikazzjoni dwar l-Assi Indeboliti, b’mod partikolari fir-rigward tar-rimunerazzjoni xierqa tal-miżuri tat-trasferiment tal-assi, id-Danimarka pprovdiet impenji addizzjonali li huma stabbiliti fil-premessi minn (55) sa (62)(62).

(56) FIH se tagħmel ħlas annwali ta’ DKK 12,1 miljun (EUR 1,61 miljun) lill-FSC mit-30 ta’ Settembru 2014 sas-saldu finali tat-tranżazzjoni b’pagament ACT/ACT (44) pro rata temporis għall-perjodu tal-aħħar fid-data tas-saldu (dan jista’ jkun sal-31 ta’ Diċembru 2019).

(57) FIH se tnaqqas id-drittijiet ta’ ġestjoni li titlob lil FSC jew tagħmel pagament f’somma f’daqqa lil FSC, b’valur attwali tat-tnaqqis jew tal-pagament ekwivalenti għal DKK 143,2 miljun (EUR 19,09 miljun).

(58) Sabiex tikseb dak l-eżitu, FIH ħallset ammont ta’ DKK 61,7 miljun lil Newco bħala ħlas lura parzjali tad-drittijiet li Newco ħallset lil FIH skont il-ftehim ta’ amministrazzjoni għall-2012. FIH naqset ukoll id-drittijiet ta’ ġestjoni għall-amministrazzjoni u l-iħħeġġjar li titlob lil Newco għal 0,05 % tal-portafoll tas-self pendenti għas-sena 2013.

(59) Barra minn hekk, FIH se tnaqqas il-drittijiet ta’ ġestjoni għall-amministrazzjoni u l-iħħeġġjar li titlob lil Newco għal 0,05 % kull sena tal-portafoll tas-self pendenti, mill-1 ta’ Jannar 2014.

(60) FIH se tħallas dritt annwali addizzjonali lil FSC ta’ DKK 47,2 miljun (EUR 6,29 miljun) fil-każ li FSA tibdel il-pożizzjoni regolatorja tagħha fir-rigward tar-rekwiżiti tal-kapital fil-livell tal-parteċipazzjoni sabiex il-kapaċità ta’ self regolatorja ta’ FIH tibqa’ mingħajr restrizzjonijiet mill-pożizzjoni kapitali ta’ FIH Holding.

(61) L-impenji jipprevedu wkoll l-irtirar ta’ FIH minn ċerti linji operazzjonali (il-finanzjament tal-proprjetà, l-ekwità privata, il-ġestjoni tal-ġid privat) kif ukoll sett ta’ restrizzjonijiet fuq l-imġiba inkluża projbizzjoni fuq gwida tal-prezzijiet għad-depożiti, projbizzjoni fuq prattiki kummerċjalment aggressivi u projbizzjoni fuq l-akkwiżizzjonijiet, kif ukoll il-likwidazzjoni ta’ FIH Realkredit A/S li kien il-bank ipotekarju ta’ FIH Group. FIH Realkredit A/S ġie likwidat fl-2013.

(62) Fl-Anness hemm stabbilit lista sħiħa tal-impenji (45).

4. IL-POŻIZZJONI TAL-AWTORITAJIET DANIŻI

(63) Meta nnotifikat il-miżuri lill-Kummissjoni, il-pożizzjoni inizjali tad-Danimarka (46) kienet li t-trasferiment tal-ekwità lil Newco kienet tinvolvi għajnuna mill-Istat lil Newco, iżda li kull għajnuna bħal din tkun kompatibbli mas-suq intern skont l-Artikolu 107(3)(b) tat-Trattat.

(64) Fl-istess sottomissjoni, id-Danimarka ddikjarat li FIH Group ma kienx irċieva għajnuna mill-Istat minħabba li FSC kienet se tħallas il-prezz tas-suq għal Newco. Filwaqt li ma ssostanzjatx kwantitattivament dik id-dikjarazzjoni, billi għamlet referenza għad-dejta rilevanti tas-suq jew billi spjegat ir-raġunament għall-kostijiet tat-tranżazzjoni, id-Danimarka enfasizzat li: (a) kien hemm proċeduri fis-seħħ għall-istabbiliment tal-prezz tas-suq tat-trasferiment; (b) il-finanzjament u l-garanziji inizjali kienu pprovduti minn FIH Group; (c) FIH Group irid iħallas il-kostijiet kollha tat-tranżazzjoni u tal-istralċ; u (d) FIH Group għamel kummenti addizzjonali b’rabta mat-trasferiment, b’mod partikolari l-obbligu li jitressaq pjan ta’ direzzjoni tan-negozju.

(65) F’dan il-kuntest id-Danimarka kkonkludiet li FIH mhux se jkollha vantaġġ. Fil-każ li l-Kummissjoni jkollha opinjoni differenti dwar dik il-kwistjoni, id-Danimarka qalet li kull għajnuna lil FIH tista’ tiġi ddikjarata kompatibbli mas-suq intern minħabba li l-arranġament kien jammonta għal ristrutturar ta’ FIH b’mod konformi mal-Komunikazzjoni dwar ir-Ristrutturar (47).

(66) Id-Danimarka segwiet is-sottomissjoni inizjali tagħha bi preżentazzjoni fl-20 ta’ Marzu 2012 (48) li fiha indikat li FIH ma kinitx talbet il-miżuri u li fiż-żmien meta FIH ikkonkludiet dawk il-miżuri, hija kellha alternattivi ta’ diżingranaġġ li appoġġaw id-dikjarazzjoni li t-tranżazzjoni ġiet innegozjata f’termini tas-suq. Hija ddikjarat ukoll li tniżżil inizjali tal-valur tal-portafoll tal-assi ta’ DKK 1,4 biljun u skont ta’ aġġustament għar-riskji ieħor ta’ DKK 1,3 biljun kienu jikkorrispondu għal prezz tas-suq. Barra minn hekk, kull telf li jirriżulta minn qligħ skont il-prestazzjoni jiġi kkoreġut permezz tal-formola varjabbli tal-ftehim għax-xiri ta’ azzjonijiet, sabiex mekkaniżmu ta’ aġġustament ex post effettiv jiżgura l-ipprezzar b’konformità mal-kundizzjonijiet tas-suq. Id-Danimarka ma elaboratx dwar l-ammont tal-iskont u l-aġġustament għar-riskji proposti jew ir-raġunijiet għaliex dawn iwasslu għal prezz tas-suq.

(67) F’korrispondenza sussegwenti mal-Kummissjoni (49), id-Danimarka ddikjarat li t-telf massimu li kienet esposta għalih FSC kien ta’ DKK 1,05 biljun, jiġifieri, id-differenza bejn l-assorbiment tat-telf ta’ DKK 1,65 biljun minn naħa u s-somma tat-tnaqqis fil-valur tal-portafoll u l-ammont preliminarju tal-aġġustament għar-riskji ta’ FSC li jwassal għal total ta’ DKK 2,7 biljun min-naħa l-oħra. Hija ddikjarat ukoll li l-Istat igawdi minn tnaqqis konsiderevoli tar-riskju tiegħu relatat mas-selfiet garantiti mill-Istat ta’ FIH u ħlas lura minn FIH ta’ injezzjoni tal-kapital preċedenti ta’ DKK 1,9 biljun.

(68) Permezz ta’ memorandum imressaq fit-23 ta’ April 2012 (50), id-Danimarka għarrfet lill-Kummissjoni li “għalissa ma kinitx se tipprovdi lill-Kummissjoni aktar argumenti fir-rigward tal-użu tal-Prinċipju tal-Investitur f’Ekonomija tas-Suq.” Fl-istess ħin, ipprovdiet xi spjegazzjonijiet fir-rigward tal-metodoloġiji ta’ valwazzjoni użati mill-konsulent legali ta’ FSC.

(69) Sussegwentement, fis-16 ta’ Mejju 2012, id-Danimarka ddikjarat li FIH Holding u FSC kienu nnegozjaw il-kundizzjonijiet għat-tranżazzjoni fuq il-bażi ta’ kunsiderazzjonijiet kummerċjali normali fir-rigward tal-kondiviżjoni tar-riskju u tal-qligħ u ddikjarat li t-tranżazzjoni kienet saret f’kundizzjonijiet tas-suq. Dik id-dikjarazzjoni kienet iċċertifikata mid-ditta tal-kontabbiltà ta’ FSC, KPMG (51).

(70) Fis-7 ta’ Ġunju 2012, id-Danimarka ppreżentat rapport tal-KPMG li jivvaluta l-miżuri billi jqis l-elementi kollha ta’ kontribuzzjoni fl-istess ħin. KPMG ma rat l-ebda “raġuni biex tikkonkludi li l-kundizzjonijiet tal-ftehim ma jikkorrispondux għar-riskji għall-FSC”, filwaqt li semmiet il-livell għoli ta’ kollateral, l-użu potenzjali ta’ bonds koperti, is-self għall-assorbiment tat-telf u qligħ skont il-prestazzjoni ta’ 25 % għall-FSC.

(71) Fil-11 ta’ Settembru 2012, fit-tweġiba tagħha għall-bidu tal-proċedimenti, id-Danimarka ma kkuntestatx direttament l-opinjoni tal-Kummissjoni li l-miżuri kienu jikkonstitwixxu għajnuna mill-Istat, iżda semmiet ir-raġunament tagħha tad-29 ta’ Marzu 2012 (52), filwaqt li argumentat li kull trasferiment ‘il fuq mill-valur tas-suq kien se jiġi kkumpensat mis-self għall-assorbiment tat-telf u l-garanzija tal-aġġustament tal-prezz mogħtija minn FIH Holding. Barra minn hekk, id-Danimarka semmiet żidiet fil-marġnijiet fuq it-tiġdid u rata ta’ tifdija ogħla minn dik mistennija kif ukoll eżempji biex jappoġġaw dik l-opinjoni, iżda mingħajr ma tenniet mill-ġdid b’mod espliċitu li għandu japplika l-Prinċipju tal-Operatur f’Ekonomija tas-Suq (“MEOP”) (53).

(72) Minflok, id-Danimarka argumentat li l-miżuri huma kompatibbli, u tat argumenti biex turi li huma xierqa, li l-għajnuna hija limitata għall-massimu meħtieġ u li d-distorsjoni tal-kompetizzjoni huwa limitat (54).

(73) L-awtoritajiet Daniżi fakkru wkoll il-pożizzjoni tagħhom fin-nota tat-23 ta’ April 2012 li l-miżuri kienu r-riżultat ta’ negozjati bejn FIH u FSC (55) u argumentaw li parti mill-gwida fil-Komunikazzjoni Bankarja (56) kienet teħtieġ livell ta’ kumplessità fil-miżuri (57), filwaqt li kkuntestat li l-kumplessità tista’ tagħmilhom mhux xierqa.

(74) Meta l-Kummissjoni għarrfet lid-Danimarka dwar il-valutazzjoni tal-esperti fir-rigward il-valur tas-suq u l-valur ekonomiku reali tal-miżuri, id-Danimarka kkuntestat ir-riżultati u ressqet għadd ta’ mistoqsijiet u kjarifiki bejn is-7 ta’ Frar u l-11 ta’ Settembru 2013.

(75) Id-Danimarka kkumentat li l-għajnuna kienet limitata għall-minimu meħtieġ (58), minħabba li assumiet li l-valur tat-trasferiment ma kienx se jaqbeż il-valur ekonomiku reali, iżda żiedet li valwazzjoni finali mill-Kummissjoni biss tista’ tistabbilixxi dak il-fatt.

(76) Minbarra l-aspetti ta’ valwazzjoni, id-Danimarka nnotat l-effetti pożittivi tat-trasferiment fuq il-pożizzjoni regolatorja ta’ FIH, konformi mal-għan li tinġieb lura l-vijabbiltà fuq terminu twil imsemmi fil-pjan tar-ristrutturar.

(77) Id-Danimarka argumentat ukoll li l-istrateġija tal-akkwiżizzjoni tad-depożiti ta’ FIH hija indipendenti mill-miżura dwar l-għajnuna mill-Istat u ma twassalx l-intenzjoni ta’ rwol ta’ “price leader”, iżda hija parti essenzjali tal-istrateġija ta’ finanzjament tagħha. Madankollu, sabiex ittaffi t-tħassib tal-Kummissjoni, id-Danimarka pprovdiet impenn li FIH se taderixxi ma’ projbizzjoni fuq gwida tal-prezzijiet.

5. VALUTAZZJONI

5.1. L-EŻISTENZA TAL-GĦAJNUNA MILL-ISTAT

(78) Skont l-Artikolu 107(1) tat-Trattat, għajnuna mill-Istat hija kull għajnuna mogħtija minn Stat Membru jew permezz tar-riżorsi tal-Istat f’kull forma li tista’ tikkawża distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti, safejn taffettwa l-kummerċ bejn l-Istati Membri.

(79) Il-Kummissjoni tqis li l-miżuri favur FIH deskritti fit-Taqsima 2.3 għandhom jitqiesu flimkien bħala pakkett. Il-miżuri huma parti minn tranżazzjoni unika minħabba li l-elementi tagħhom huma interdependenti (kronoloġikament u f’termini ta’ struttura) u tfasslu kollha flimkien biex jindirizzaw il-problema ta’ finanzjament ta’ FIH.

5.1.1 Ir-riżorsi tal-Istat

(80) Il-miżuri deskritti fit-Taqsima 2.3 jinvolvu r-riżorsi tal-Istat minħabba li huma finanzjati direttament minn FSC, li hija kumpanija proprjetà tal-Istat (permezz tal-Ministeru tal-Affarijiet tan-Negozju Daniż) responsabbli għall-provvista ta’ diversi tipi ta’ miżuri lill-banek Daniżi fil-kuntest tal-kriżi finanzjarja. (59) L-ewwel nett, FSC qed tipprovdi DKK 2 biljun fi flus għall-ftehim għax-xiri tal-ishma ta’ Newco. It-tieni nett, FSC impenjat ruħha li tiffinanzja l-assi ta’ Newco filwaqt li FIH tħallas lura s-self tagħha garantit mill-Istat. Dak l-impenn jista’ jaqbeż DKK 13-il biljun. It-tielet nett, FSC qed tipprevedi ammont ta’ imgħax sabiex tħallas garanzija minn FIH Holding.

5.1.2 L-Eżistenza ta’ vantaġġ

(81) Il-miżuri deskritti fit-Taqsima 2.3 jipprovdu vantaġġ minħabba li jirriżultaw f’salvataġġ tal-assi għal FIH, u b’hekk itejbu l-proporzjonijiet tal-kapital tal-grupp, filwaqt li fl-istess ħin jippermettu lill-bank jindirizza aħjar il-problemi ta’ finanzjament tiegħu.

(82) L-awtoritajiet Daniżi argumentaw li l-miżuri jirrispettaw il-MEOP u għalhekk ma jikkostitwixxux għajnuna mill-Istat lil FIH Group.

(83) Il-Kummissjoni għalhekk sejra tivvaluta jekk il-miżuri favur FIH Group jissodisfawx it-test tal-MEOP. Dak it-test jeżamina jekk operatur tas-suq ikunx ħa sehem f’operazzjoni speċifika bl-istess termini u kundizzjonijiet bħal dawk tal-investitur pubbliku fiż-żmien meta ttieħdet id-deċiżjoni biex isiru disponibbli r-riżorsi pubbliċi. Ma jkun hemm l-ebda għajnuna mill-Istat meta jingħataw fondi pubbliċi f’ċirkustanzi u f’termini li jikkorrispondu għall-kundizzjonijiet tas-suq.

(84) F’dak ir-rigward, fil-każ partikolari ta’ FIH Group, il-Kummissjoni tqis li huwa rilevanti li wieħed jeżamina (i) jekk inizjalment kienx hemm investitur privat lest li jiffinanzja l-miżuri fl-istess termini u kundizzjonijiet bħal dawk tal-Istat Membru, (ii) jekk iva, x’kien ir-redditu fuq l-investiment li talab meta mqabbel mar-redditu għall-Istat, u (iii) fin-nuqqas ta’ interess privat, x’kienu jkunu r-redditu mistenni (60) u d-distribuzzjoni tar-redditi potenzjali mill-miżuri għall-Istat, meta mqabbla ma’ dawk li jistenna investitur tas-suq jekk jieħu l-miżuri f’kundizzjonijiet normali tal-ekonomija tas-suq. Jekk l-Istat jaċċetta dawk il-kundizzjonijiet jew kundizzjonijiet aħjar, il-miżuri jistgħu jitqiesu li jitwettqu f’termini tas-suq. B’mod partikolari, huwa importanti li wieħed jivverifika jekk it-tranżazzjoni kollha kemm hi tiġġenerax fluss tal-flus pożittiv, għax l-ebda operatur privat, li jkollu l-għan li jimmassimizza l-qligħ tiegħu, ma jidħol għal operazzjoni li tagħmel telf.

(85) L-evidenza l-aktar ċara li turi li tranżazzjoni hija konformi mal-MEOP hija li t-termini tan-negozjar mhux biss ikunu aċċettabbli għal operatur tal-ekonomija tas-suq ipotetiku, iżda li jkun hemm realment it-tali operatur li qed jieħu sehem fl-istess investiment fl-istess termini bħal dawk tal-Istat. Il-preżenza ta’ investituri oħrajn tipprovdi punt ta’ riferiment biex il-Kummissjoni tkun tista’ tagħmel il-valutazzjoni tagħha dwar l-applikabbiltà tal-MEOP.

(86) Fiż-żmien li d-Danimarka tat il-miżuri, ma kien hemm l-ebda parteċipant tas-suq lest li jagħti miżuri simili lil FIH għal dawk li ngħataw minn entitajiet taħt il-kontroll tal-Istat. B’mod partikolari, la l-konsorzju tas-sidien u lanqas parti terza ma esprimew xi intenzjoni li jinvestu f’FIH. Il-Kummissjoni ma għandha l-ebda raġuni sabiex tikkonkludi li f’dawk iċ-ċirkostanzi operatur f’ekonomija tas-suq ikun lest li jieħu sehem fil-miżuri. In-nuqqas ta’ interess privat huwa indikazzjoni tad-diffikultajiet finanzjarji u l-pożizzjoni dgħajfa tal-bank.

(87) Fin-nuqqas ta’ operatur li jinvesti fl-istess termini bħal dawk tal-Istat, miżura xorta tista’ tkun ħielsa minn għajnuna, jekk f’ċirkustanzi simili operatur privat ikun ta l-istess finanzjament, u jitlob redittu li jkun mill-inqas għoli daqs ir-redittu li jkun irċieva l-Istat. Dik il-valutazzjoni, fil-prinċipju, għandha tkun ibbażata fuq pjan operazzjonali li jqis l-informazzjoni disponibbli u l-iżviluppi prevedibbli fiż-żmien meta jkun ingħata l-finanzjament pubbliku u ma għandhiex tiddependi fuq analiżi bbażata fuq sitwazzjoni aktar tard.

(88) Barra minn hekk, waħda mis-sitwazzjonijiet li fiha huwa l-aktar diffiċli biex jiġi applikat l-MEOP hija meta kumpanija tkun diġà benefiċjarja tal-għajnuna mill-Istat. F’dan il-każ, FIH diġà kienet irċeviet rikapitalizzazzjoni fit-30 ta’ Ġunju 2009, li hi ħallset lura fit-2 ta’ Lulju 2012. L-istrumenti ibridi użati għar-rikapitalizzazzjoni ġew remunerati b’[…] (*) %. FIH ħadet sehem ukoll fl-iskema ta’ garanzija Daniża. Filwaqt li dawk il-fatti ma jeskludux l-applikazzjoni tal-MEOP f’dan il-każ per se, huma indikattivi tad-diffikultajiet li tiffaċċja FIH u jaffettwaw ir-rieda tal-investituri privati biex jinvestu fil-miżuri. L-għajnuna preċedenti diġà tikkawża distorsjoni taċ-ċirkustanzi ekonomiċi, u toħloq perċezzjoni ta’ appoġġ mill-Istat kontinwu. Fl-evalwazzjoni tagħha, il-Kummissjoni qieset is-sostituzzjoni tat-tali vantaġġi b’vantaġġi ġodda.

(89) L-FSA kienet tal-opinjoni li FIH kienet f’pożizzjoni prekarja billi kien hemm riskju sinifikanti li FIH ma tkunx tista’ tissodisfa r-rekwiżiti statutorji tagħha fir-rigward tal-likwidità meta jiskadi d-dejn tagħha garantit mill-Gvern. Għaldaqstant dik is-sitwazzjoni setgħet wasslet għall-irtirar tal-liċenzja bankarja ta’ FIH (61). Il-pożizzjoni tal-FSA għalhekk tappoġġa l-valutazzjoni tal-Kummissjoni li operatur tas-suq x’aktarx ma kienx jinvesti f’FIH. Filwaqt li jista’ jiġi argumentat li r-rapport tal-FSA ma kienx fid-dominju pubbliku, operatur tas-suq kien ikollu aċċess għall-profil tal-maturità tad-dejn garantit mill-Gvern ta’ FIH u għalhekk kien ikun jista’ jasal għall-istess konklużjoni.

(90) Fin-nuqqas ta’ investitur privat reali, sabiex tiġi vverifikata aktar l-applikabbiltà tal-MEOP, il-Kummissjoni trid tivvaluta jekk ir-redditu globali tal-miżuri favur FIH huwiex ugwali jew ogħla mir-redditu mistenni li investitur privat ipotetiku kien jitlob sabiex jagħmel dak l-investiment. Ir-redditu mistenni tal-miżuri jiddependi fuq il-fluss futur tad-dħul mill-flussi ta’ flus, li jrid jiġi skontat sal-ġurnata tal-lum sabiex jiġi derivat il-valur preżenti nett (“VPN”) bl-użu ta’ proporzjon xieraq ta’ skont.

(91) Fuq il-bażi ta’ parir espert, il-Kummissjoni stmat il-valur tas-suq tal-assi ta’ Newco u mmudellat ir-redittu mistenni għal FSC għad-distribuzzjoni totali tal-valuri ta’ likwidazzjoni tal-ekwità ta’ Newco. B’hekk qieset l-elementi kollha fil-ftehim għax-xiri tal-ishma, bħal pereżempju l-valur ta’ likwidazzjoni nett, id-dħul u l-kostijiet mġarrba minn FSC u FIH Group u l-aġġustament tal-prezz tax-xiri, li kien jinkludi s-self għall-assorbiment tat-telf. L-użu ta’ mudell ta’ distribuzzjoni huwa meħtieġ biex jiġi kkalkulat il-VPN tal-benefiċċji li jirriżultaw minn żieda fil-parteċipazzjoni tal-ekwità ta’ 25 % u l-effetti negattivi mill-kumbinazzjoni ta’ telf kbir ta’ assi f’Newco u inadempjenza ta’ FIH Holding li kieku kellu jseħħ it-tali xenarju (62).

Grafika 1

Valur Preżenti Nett tal-miżura għall-FSC

(92) Il-Grafika 1 turi, għal valuri ta’ likwidazzjoni differenti tal-assi ta’ Newco (minn DKK 5,1 biljun sa DKK 28,3 biljun), il-VPN tal-ftehim għax-xiri tal-azzjonijiet. Kull wieħed mix-xenarji jseħħ bi probabbiltà indikata permezz tal-linja bit-tikek kontra l-iskala fuq in-naħa tal-lemin (0,1 % sa 7,5 %). Fix-xenarji l-aktar possibbli, ir-redditu huwa xi ftit negattiv.

(93) Kif wieħed jista’ jara mill-Grafika 1, il-VPN medju mwieżen għall-probabbiltà globali tal-operazzjoni tal-ftehim għax-xiri tal-azzjonijiet huwa wkoll wieħed negattiv. Il-kalkolu mill-esperti juri li jammonta għal DKK 726 miljun. Għalhekk, il-ftehim għax-xiri tal-azzjonijiet jiġġenera telf minflok qligħ. Operatur f’ekonomija tas-suq kien ikollu jitlob rimunerazzjoni tal-ekwità ta’ mill-inqas 10 % (63) kull sena fuq investiment simili ta’ DKK 2 biljun, li kien jiġġenera madwar DKK 1,33 biljun fil-perjodu ta’ eżistenza ta’ seba’ snin ta’ Newco. Għalhekk il-Kummissjoni tikkonkludi li l-ebda operatur f’ekonomija tas-suq ma kien ikun lest li jinvesti fit-termini u l-kundizzjonijiet ekwivalenti għal dawk tal-ftehim għax-xiri tal-azzjonijiet. Għaldaqstant il-miżuri mhumiex konformi mal-MEOP (64).

(94) Għandu jiġi nnutat li fil-kalkolu stabbilit fil-premessi (91) - (93), il-Kummissjoni qieset il-korrispondenza mid-Danimarka tas-7 ta’ Frar u l-11 ta’ Marzu 2013, kif ukoll korrispondenza sussegwenti (65) li fiha d-Danimarka ssottomettiet elementi li ma kinux żvelati qabel bħal, pereżempju, l-interpretazzjonijiet speċifiċi tal-komponenti tal-prezz tax-xiri varjabbli, id-data ta’ referenza tat-tejps tal-esponiment tas-self sottomessi li kienu indikati għat-trasferiment minn FIH għal Newco, l-evoluzzjoni tal-kwalità kreditizja tal-portafoll bejn Diċembru 2011 u Settembru 2012 u analiżi aktar dettaljata tal-“linji ta’ kreditu mhux impenjati” fil-portafoll.

(95) Barra minn hekk, il-kwantifikazzjonijiet fl-argumenti tad-Danimarka (66) ma jifilħux għall-iskrutinju. L-ewwel nett, l-ammonti tal-valwazzjoni negattiva ex ante u d-dispożizzjonijiet tar-riskji mhumiex issostanzjati minn rapport ta’ valwazzjoni indipendenti (67). Barra minn hekk, meta titqies il-possibbiltà li FIH Group ma jkunx jista’ jirrispetta l-garanziji ex post, ma hemmx raġuni għalfejn it-telf ta’ Newco ma jistax jaqbeż DKK 2,7 biljun, u f’dan il-każ FSC (u għalhekk il-Gvern Daniż) ikollha kuntrattwalment tirrikapitalizza lil Newco qabel il-likwidazzjoni finali tagħha. Għalhekk, il-Kummissjoni tikkonkludi li d-dikjarazzjoni li kull telf ta’ investiment ikun limitat għal DKK 1,05 biljun mhijiex sostanzjata.

(96) Il-fatt li t-termini tal-miżuri kienu nnegozjati bejn FSC u FIH Holding mhux neċessarjament ifisser li l-miżuri twettqu f’termini tas-suq. Jekk id-Danimarka kellha l-intenzjoni li tagħti ammont sostanzjali ta’ għajnuna addizzjonali lil bank li kien qed jiffaċċja diffikultajiet ta’ likwidità gravi, dak il-fatt waħdu ma jeskludix in-negozjati bejn l-awtoritajiet u dak il-bank dwar punti speċifiċi tat-tranżazzjoni. Minħabba l-aspett bilaterali tan-negozjati li seħħew, dawn ma kellhomx karatteristiċi bħal dawk ta’ proċedura ta’ offerta mhux diskriminatorja miftuħa jew ta’ tqabbil għal tranżazzjonijiet tas-suq simili. Għalhekk, il-fatt li seħħew in-negozjati ma jwassalx awtomatikament għall-fatt li l-miżuri huma konformi mal-kundizzjonijiet tas-suq.

(97) Fir-rigward tar-rapport tal-KPMG tas-7 ta’ Ġunju 2012, il-Kummissjoni taqbel li minħabba l-kumplessità tal-miżuri, it-termini u l-kundizzjonijiet tagħhom għandhom jiġu vvalutati fl-intier tagħhom, għaliex ma hemmx dispożizzjonijiet individwali li jistgħu jiġu allokati għar-rimunerazzjoni ta’ kull element individwali. Madankollu, l-analiżi fir-rapport tal-KPMG ma ħarsitx lejn il-possibbiltà ta’ xenarji negattivi aktar estremi li fihom FIH Holding forsi ma tkunx tista’ tirrispetta l-impenji tagħha. Barra minn hekk, l-analiżi ma rnexxilhiex tindirizza rimunerazzjoni fuq il-kapital ta’ DKK 2,0 biljun investit. Kif indikat fil-premessa (95), ma jistax ikun hemm konformità mal-imġiba tas-suq minħabba li ma hemm l-ebda rimunerazzjoni annwali fuq il-kapital u minħabba parteċipazzjoni ta’ 25 % biss ta’ kull żieda fl-ekwità fuq perjodu ta’ investiment ta’ seba’ snin, kemm fuq bażi awtonoma kif ukoll bħala parametru fil-mudell ta’ rimunerazzjoni sħiħ (68).

(98) F’dan il-kuntest, il-Kummissjoni tinnota li taħt rikapitalizzazzjoni ibrida tal-Grad 1 preċedenti (69) FIH kellha tħallas kupun annwali ta’ […] % kull sena. Barra minn hekk, fil-bidu ta’ Marzu 2012, id-dejn superjuri ta’ FIH kien ikkwotat fis-suq bi qligħ implikat li jaqbeż l-10 %. Għalhekk, ir-raġunament tal-Kummissjoni li rimunerazzjoni għall-kapital għandha tkun mill-inqas 10 % huwa ġġustifikat. Operatur tas-suq probabbilment jeħtieġ rimunerazzjoni ta’ livell aktar għoli minn hekk, minħabba r-riskji partikolari relatati mal-konċentrazzjoni u l-kwalità inferjuri (70) tal-portafoll tal-proprjetà immobbli ta’ Newco flimkien mal-gradazzjoni tal-kreditu subordinata ta’ investiment tal-ekwità. Għalhekk, rimunerazzjoni ta’ 6,5 % kif imressaq mid-Danimarka (71) hija b’mod ċar insuffiċjenti. Ta’ min jinnota wkoll li t-tranżazzjoni tiġġenera redditu mistenni negattiv.

(99) Il-Kummissjoni tikkonkludi li l-miżuri favur FIH mhumiex konformi mal-MEOP.

5.1.3 Is-selettività

(100) L-użu tal-miżuri jikkonċerna biss FIH Group u Newco. Għalhekk, il-miżura hija selettiva.

5.1.4 Id-distorsjoni tal-kompetizzjoni u l-effett fuq il-kummerċ bejn l-Istati Membri

(101) Il-miżuri għenu lil FIH issaħħaħ il-kapital u l-pożizzjoni tal-likwidità tagħha meta mqabbla ma’ dik tal-kompetituri tagħha li mhux se jibbenefikaw minn miżuri simili. Il-miżura għalhekk ippermettiet lil FIH ittejjeb il-pożizzjoni tas-suq tagħha. Il-miżura għalhekk tista’ twassal għal distorsjoni tal-kompetizzjoni.

(102) Minħabba l-integrazzjoni tas-suq bankarju fil-livell Ewropew, il-vantaġġ ipprovdut lil FIH jinħass mill-kompetituri fid-Danimarka (fejn joperaw il-banek minn Stati Membri oħra) u fi Stati Membri oħra. Għalhekk, il-miżuri jridu jitqiesu bħala miżuri li potenzjalment jaffettwaw il-kummerċ bejn l-Istati Membri.

5.2. L-AMMONT TAL-GĦAJNUNA

(103) Huwa kkalkulat li l-ammont ta’ għajnuna totali tal-miżuri (72) huwa madwar DKK 2,25 biljun (madwar EUR 300 miljun). Sabiex tikkwantifika l-ammont tal-għajnuna, il-Kummissjoni qieset: (a) il-benefiċċju relatat mal-formola tal-ftehim għax-xiri tal-azzjonijiet (DKK 0,73 biljun) (73); (b) ir-rimunerazzjoni tal-investiment tal-ekwità fl-imgħoddi (DKK 1,33 biljun) (74); (c) il-pagamenti żejda tal-imgħax minn Newco fl-Ewwel Self, is-self għall-assorbiment tat-telf, u l-finanzjament inizjali (DKK 0,33 biljun); u (d) il-drittijiet ta’ amministrazzjoni żejda (DKK 0,14 biljun).

(104) Bħala fattur ta’ mitigazzjoni, il-Kummissjoni qieset li l-annullament bikri tal-garanziji tal-Gvern li jammontaw għal DKK 0,28 biljun għandhom jitnaqqsu mill-ammont totali tal-għajnuna.

(105) Kif indikat fit-Taqsima 5.1, il-Kummissjoni użat approċċ olistiku fil-valwazzjoni tal-imgħax kollu u flussi ta’ flus oħra, il-drittijiet u l-garanziji mogħtija, filwaqt li qieset: (a) it-tħassib tad-Danimarka li l-Kummissjoni ma tagħtix biżżejjed attenzjoni lir-realtà ekonomika tal-aspetti kollha tal-miżuri, bħal pereżempju s-self għall-assorbiment tat-telf; u (b) il-fatt li mhux l-elementi kollha tat-tranżazzjoni setgħu jiġu relatati ma’ entrata speċifika fil-formola ta’ rimunerazzjoni.

(106) Skont il-Komunikazzjoni dwar l-Assi Indeboliti, il-Kummissjoni bbażat ruħha fuq esperti esterni għal parir dwar il-valwazzjoni (75).

5.3. KOMPATIBBILTÀ

5.3.1. Il-bażi ġuridika għall-kompatibbiltà tal-għajnuna

(107) L-Artikolu 107(3)(b) tat-Trattat jipprevedi li l-għajnuna mill-Istat tista’ titqies kompatibbli mas-suq intern meta tkun maħsuba biex “tirrimedja għal taħwid serju fl-ekonomija ta’ Stat Membru”. Minħabba ċ-ċirkustanzi attwali u anki ċ-ċirkustanzi fis-swieq finanzjarji fiż-żmien tad-Deċiżjoni ta’ Salvataġġ u ta’ Ftuħ, il-Kummissjoni tqis li l-miżuri jistgħu jiġu eżaminati skont dik id-dispożizzjoni.

(108) Il-Kummissjoni taċċetta li l-kriżi finanzjarja ħolqot ċirkustanzi eċċezzjonali li fihom il-falliment ta’ bank jista’ jdgħajjef il-fiduċja fis-sistema finanzjarja b’mod ġenerali, kemm fil-livell nazzjonali kif ukoll f’dak internazzjonali. Dan jista’ jkun il-każ anki għal bank żgħir li ma jkunx qiegħed f’diffikultà immedjata iżda taħt superviżjoni stretta mir-regolatur finanzjarju, bħal FIH. Id-dejn ta’ 2-4 snin ta’ dak il-bank kien ipprezzat f’firxiet ta’ 600-700 pb fuq EURIBOR fiż-żmien tad-Deċiżjoni ta’ Salvataġġ u ta’ Ftuħ. Dak il-livell ta’ pprezzar huwa indikazzjoni ċara ta’ diffikultà imminenti. F’każijiet bħal dawn, jista’ jkun meħtieġ intervent bikri sabiex jiġi evitat li l-istituzzjoni kkonċernata ssir instabbli u biex jiġi evitat theddid għall-istabbiltà finanzjarja. Dan huwa partikolarment il-każ f’ekonomija żgħira bħad-Danimarka fejn il-kontropartijiet għandhom it-tendenza li ma jiddistingwixxux bejn il-banek individwali, u għalhekk jestendu n-nuqqas ta’ fiduċja ġġenerat mill-falliment ta’ bank wieħed għas-settur kollu. Għalhekk, il-bażi ġuridika għall-valutazzjoni tal-kompatibbiltà tal-miżuri kollha koperti minn din id-Deċiżjoni hija l-Artikolu 107(3)(b) tat-Trattat.

(109) B’mod speċifiku fir-rigward tal-kompatibbiltà tat-trasferiment tal-assi lil FSC, il-Kummissjoni se tivvaluta l-miżuri fir-rigward tal-Komunikazzjoni dwar l-Assi Indeboliti.

(110) Imbagħad, il-Kummissjoni sejra tivvaluta l-kompatibbiltà tal-miżuri tar-ristrutturar fir-rigward tal-Komunikazzjoni dwar ir-Ristrutturar.

5.3.2. Il-kompatibbiltà tal-miżuri mal-Komunikazzjoni dwar l-Assi Indeboliti

(111) Il-Komunikazzjoni dwar l-Assi Indeboliti tistabbilixxi l-prinċipji li jirrigwardaw il-valwazzjoni u t-trasferiment tal-assi indeboliti u l-kompatibbiltà tal-miżuri mat-Trattat. Għandu jiġi vvalutat jekk l-għajnuna kinitx limitata għall-minimu u jekk hemmx kontribuzzjoni proprja suffiċjenti tal-bank u l-azzjonisti tiegħu.

(112) Skont il-punt 21 tal-Komunikazzjoni dwar l-Assi Indeboliti, il-banek għandhom iġarrbu t-telf assoċjat mal-assi indeboliti sal-limitu massimu. Il-punt 21 jirrikjedi rimunerazzjoni korretta tal-Istat għall-miżura ta’ salvataġġ tal-assi, tkun xi tkun il-forma tagħha, sabiex tiġi żgurata responsabbiltà u kondiviżjoni tal-piż ekwivalenti tal-azzjonisti, ikun xi jkun il-mudell eżatt magħżul.

(113) Fil-forma oriġinali tagħhom, il-miżuri pprevedew rimunerazzjoni ugwali għall-kost ta’ finanzjament tal-Gvern Daniż flimkien ma’ 100 pb biss għal-likwidità. Ma kienet prevista l-ebda rimunerazzjoni għall-investiment tal-ekwità, minbarra żieda parzjali (25 %) fil-każ li r-riżoluzzjoni netta tipproduċi eċċess permezz tal-mekkaniżmu tal-aġġustament tal-prezzijiet. Barra minn hekk, f’xenarju negattiv fejn il-portafoll tal-assi ta’ Newco jiddeterjora b’mod sinifikanti, il-kumpens għal FSC jiġi pprovdut minn FIH Holding li, taħt dawk iċ-ċirkostanzi, x’aktarx ma jkollhiex il-kapaċità li tirrispetta l-obbligi tagħha. Għalhekk deher li ma kienx probabbli, kif imsemmi fil-premessi (66) sa (73) tad-Deċiżjoni ta’ Salvataġġ u ta’ Ftuħ, li r-rimunerazzjoni u l-kontribuzzjoni proprja jkunu suffiċjenti biex l-għajnuna tkun kompatibbli mas-suq intern skont il-gwida fil-Komunikazzjoni dwar l-Assi Indeboliti.

(114) Skont il-punt 39 tal-Komunikazzjoni dwar l-Assi Indeboliti, il-Kummissjoni għalhekk analizzat fid-dettall il-valur tas-suq tal-miżuri. Bl-għajnuna ta’ espert estern, hija stmat distribiuzzjoni probabilistika tal-eżiti għall-portafoll tal-assi ta’ Newco u kkalkulat l-effett fuq il-valuri tal-assi tal-likwidazzjoni terminali permezz tal-ftehim għax-xiri tal-ishma.

(115) Fil-valutazzjoni tagħha, il-Kummissjoni sabet vantaġġi permezz ta’ rimunerazzjoni tal-ekwità fl-imgħoddi u telf potenzjali marbut mal-kwalità kreditizja ta’ FIH Holding, imgħax eċċessiv għas-self għall-assorbiment tat-telf, firxiet eċċessivi fuq il-finanzjament lil Newco minn FIH u drittijiet eċċessivi għall-amministrazzjoni u l-iħħeġġjar derivattiv. Il-Kummissjoni sabet ukoll fatturi ta’ mitigazzjoni bħal pereżempju l-annullament bikri tal-garanziji tal-Gvern. B’kollox, il-miżuri kien fihom element ta’ għajnuna mill-Istat ta’ madwar DKK 2,25 biljun.

(116) Filwaqt li tqiesu l-punti 40 u 41 tal-Komunikazzjoni dwar l-Assi Indeboliti, id-differenza bejn il-valur tat-trasferiment u l-valur ekonomiku reali ġiet ivvalutata permezz tal-istess kalkolu bħal dak tal-valutazzjoni tal-valur tas-suq b’żewġ adattamenti. L-ewwel nett, id-distribuzzjoni tal-eżiti kienet ibbażata fuq il-valuri ekonomiċi reali tal-portafoll tal-assi, minflok il-valuri tas-suq. It-tieni nett, ir-rimunerazzjoni meħtieġa għall-ekwità kienet ibbażata fuq is-solliev tal-kapital nett effettiv tal-miżuri. Wara dikjarazzjoni mill-FSA, il-Kummissjoni li vvalutat l-effett tas-solliev tal-kapital gross tal-miżuri kien ta’ DKK 375 miljun (76), u l-valur tat-trasferiment ekwivalenti kien ta’ DKK 254 miljun ogħla mill-valur ekonomiku reali (77), li kellu bżonn jiġi remunerat u restitwit. Barra minn hekk, kellhom jiġu rkuprati DKK 143,2 miljun fi drittijiet eċċessivi.

(117) Pagament bil-quddiem ta’ DKK 254 miljun (b’data ta’ valur l-1 ta’ Marzu 2012) naqqas l-effett ta’ solliev tal-kapital nett minn DKK 375 miljun għal DKK 121 miljun. Għalhekk, primjum ta’ darba ta’ DKK 310,25 miljun (78) bid-data tal-valur tat-30 ta’ Settembru 2013 flimkien ma’ pagament annwali ta’ DKK 12,1 miljun (li jikkorrispondi għal rimunerazzjoni annwali ta’ 10 % tas-serħan tal-kapital), minbarra l-irkupru tal-drittijiet ta’ amministrazzjoni eċċessivi (79) jagħmlu l-miżuri konformi mal-Komunikazzjoni dwar l-Assi Indeboliti.

(118) Id-Danimarka żgurat li FIH tħallas dawk l-ammonti (80) u tirrispetta l-ftehimiet kollha skont id-dokumenti ta’ għeluq tal-miżuri.

(119) Id-Danimarka timpenja ruħha li FIH ma tħallas l-ebda dividendi sakemm isir is-saldu finali tal-kontijiet ta’ Newco skont il-ftehim għax-xiri tal-ishma, sabiex ittaffi r-riskju tal-kreditu li tiffaċċja FIH Holding għal FSC.

(120) Bħala konklużjoni, il-miżuri fl-intier tagħhom huma proporzjonati, limitati għall-minimu u jipprovdu biżżejjed kontribuzzjoni proprja minn FIH. Barra minn hekk, minħabba l-pagament ta’ DKK 310,25 miljun u l-imgħax (81) lil FSC kif ukoll l-impenji addizzjonali fir-rigward tar-rimunerazzjoni u d-drittijiet (82), il-miżuri jipprevedu rimunerazzjoni xierqa skont il-Komunikazzjoni dwar l-Assi Indeboliti.

5.3.3. Il-kompatibbiltà tal-għajnuna mal-Komunikazzjoni dwar ir-Ristrutturar u l-Komunikazzjoni ta’ Estensjoni tal-2011 (83)

(121) Skont il-Komunikazzjoni dwar ir-Ristrutturar, sabiex ikun kompatibbli mas-suq intern skont l-Artikolu 107(3)(b) tat-Trattat, ir-ristrutturar ta’ istituzzjoni finanzjarja fil-kuntest tal-kriżi finanzjarja attwali irid (i) iwassal għal radd lura tal-vijabbiltà tal-bank jew għall-istralċ tiegħu b’mod ordnat; (ii) jiżgura li l-għajnuna hija limitata għall-minimu meħtieġ u li tinkludi kontribuzzjoni proprja suffiċjenti mill-benefiċjarju (kondiviżjoni tal-piż); u (iii) ikun fih miżuri suffiċjenti li jillimitaw id-distorsjoni tal-kompetizzjoni.

(i) Il-vijabbiltà

(122) Skont il-Komunikazzjoni dwar ir-Ristrutturar, Stat Membru jrid jipprovdi pjan ta’ ristrutturar komprensiv li juri kif se tintradd lura l-vijabbiltà fuq terminu twil tal-benefiċjarju mingħajr għajnuna mill-Istat u f’perjodu ta’ żmien raġonevoli u f’massimu ta’ ħames snin. Il-vijabbiltà fuq terminu twil tinkiseb meta bank ikun jista’ jikkompeti fis-suq għall-kapital bil-merti tiegħu stess skont ir-rekwiżiti regolatorji rilevanti. Biex bank jagħmel dan, irid ikun jista’ jkopri l-kostijiet kollha tiegħu u jipprovdi redditu fuq l-ekwità xieraq, filwaqt li jitqies il-profil tar-riskju tal-bank. Ir-ritorn għall-vijabbiltà għandu jirriżulta l-aktar minn miżuri interni u jkun ibbażat fuq pjan ta’ ristrutturar kredibbli.

(123) Il-pjan tar-ristrutturar imressaq mid-Danimarka fir-rigward ta’ FIH li jkopri l-perjodu sal-31 ta’ Diċembru 2016 juri ritorn għall-vijabbiltà fi tmiem dak il-perjodu tar-ristrutturar. Il-bank huwa mistenni li jibqa’ jagħmel qligħ u jtejjeb ir-riżultati annwali tiegħu b’mod partikolari matul il-perjodu mill-2013 sal-2016, b’redditu fuq l-ekwità xieraq fin-negozji ġġenerati ġodda. Fl-agħar xenarju possibbli, il-bank xorta jiġġenera qligħ, u l-qligħ nett jitjieb minn DKK 51 miljun (EUR 6,8 miljun) fl-2013 għal DKK 122 miljun (EUR 16,27 miljun) fl-2016.

(124) Skont il-pjan tar-ristrutturar, sal-31 ta’ Diċembru 2016, il-Proporzjon Kapitali Totali ta’ FIH se jkun pjuttost għoli b’perċentwal ta’ 19,6 % u l-proporzjon statutorju tal-likwidità huwa mistenni li jkun 160 %. Dawk il-proporzjonijiet kollha jaqbżu b’mod sinifikanti r-rekwiżiti minimi regolatorji. Għalhekk il-grupp jidher kapitalizzat sew u jidher li għandu pożizzjoni ta’ likwidità komda.

(125) Wara l-miżuri, b’mod partikolari t-trasferiment tas-self, FIH kienet f’pożizzjoni mhux biss li tħallas il-bonds garantiti mill-Gvern fl-2013 fil-ħin iżda wkoll li tħallas lura il-kapital ibridu fit-2 ta’ Lulju 2013 li kienet irċeviet mill-Gvern.

(126) Il-miżuri tejbu l-profil tal-likwidità ta’ FIH li setgħet tikseb proporzjon tal-likwidità statutorju ta’ 214 % mill-31 ta’ Diċembru 2012 u kienet mistennija tikseb proporzjon ta’ 239,7 % mill-31 ta’ Diċembru 2013 (84) u b’hekk taqbeż ir-rekwiżiti tal-likwidità regolatorji b’mod sinifikanti..

(127) B’mod partikolari, id-diskrepanza fil-finanzjament li kienet qed thedded lil FIH qabel tneħħiet permezz ta’ trasferiment tal-assi, bl-għajnuna tal-faċilità ta’ finanzjament ta’ DKK 13-il biljun ipprovduta minn FSC lil Newco. Barra minn hekk, FSC impenjat ruħha li tirrikapitalizza Newco matul il-ħajja tal-miżuri jekk ikun meħtieġ (85). Bħala riżultat ta’ dan, kull kwistjoni immedjata ta’ rikapitalizzazzjoni għal FIH ġiet antiċipata.

(128) Fil-qosor, bl-iżgurar tal-profitabbiltà u l-likwidità, u bażi ta’ kapital suffiċjenti, FIH tidher li tinsab f’pożizzjoni tajba biex tikseb vijabbiltà fuq terminu twil fuq bażi awtonoma.

(129) Għalkemm fl-agħar xenarju possibbli r-redditu ta’ qabel it-taxxa fuq l-ekwità normalizzata huwa bbaġitjat bħala 0,9 % biss fil-31 ta’ Diċembru 2013 u 2,0 % (86) fil-31 ta’ Diċembru 2016, l-aħjar xenarju jbassar redditu fuq l-ekwità normalizzata ta’ 10,3 % u 11,2 % għall-2013 u l-2016 rispettivament.

(130) Il-Kummissjoni normalment ma tużax il-kunċett ta’ “ekwità normalizzata” minħabba li din regolarment twassal għal redditu ogħla fuq l-ekwità milli jekk il-kalkoli jkunu bbażati fuq l-ekwità reali. Madankollu, f’dan il-każ, id-Danimarka ħadet impenn li FIH Holding u FIH se jżommu l-qligħ akkumulat f’livell għoli, sabiex jiggarantixxu aħjar ħlas xieraq lil FSC. B’mod partikolari jekk Newco tiġġenera rikavati aktar baxxi b’mod sinifikanti milli dawk previsti minn FIH, FIH (permezz tas-self għall-assorbiment tat-telf) u FIH Holding (permezz tal-garanzija mogħtija lil FSC) se jġarrbu l-kostijiet sabiex jiżguraw ir-remunerazzjoni ta’ FIH f’livell li huwa proporzjonat mar-regoli dwar l-għajnuna mill-Istat. L-akkumulazzjoni tal-qligħ imfaddal madankollu żżid l-ekwità għal livell relattivament għoli (DKK 8,4 biljun fl-aħjar xenarju, DKK 7,3 biljun fl-agħar xenarju) li jnaqqas il-proporzjon tar-redditu fuq l-ekwità. FIH mhijiex f’pożizzjoni li tikkontrobatti dak il-proċess sakemm ma tipproduċix telf (li la huwa previst u lanqas mixtieq). Għalhekk, fix-xenarju attwali, huwa preferibbli li jintuża l-kunċett tal-“ekwità normalizzata” sabiex il-Kummissjoni tkun tista’ tivvaluta sew il-profitabbiltà tal-bank, filwaqt li twarrab ir-riżultati tal-akkumulazzjoni tal-qligħ imfaddal.

(131) Barra minn hekk, FIH se toħroġ mill-qasam ta’ negozju relattivament riskjuż tal-akkwiżizzjoni tal-finanzjament li jwassal għal tnaqqis tar-riskju tal-attivitajiet tan-negozju tagħha u jpoġġi l-mudell tan-negozju tagħha fuq bażi aktar solida. Aktar minn hekk, bi Proporzjon Kapitali Totali ta’ 20,8 % (87) fi tmiem il-perjodu tar-ristrutturar, FIH tidher li hija kapitalizzata żżejjed (88) meta jitqies il-mudell tan-negozju tagħha u għalhekk hija esposta ħafna inqas minn qabel għar-riskji tas-suq li jistgħu jipperikolaw l-eżistenza tagħha bħala negozju avvjat.

(132) Il-Kummissjoni għalhekk tqis li l-pjan tar-ristrutturar huwa xieraq biex irodd lura l-vijabbiltà fuq terminu twil ta’ FIH.

(ii) Il-kondiviżjoni tal-piż

(133) FIH impenjat ruħha li ma tħallasx dividendi matul il-fażi tar-ristrutturar u li tħallas lura rikapitalizzazzjoni tal-Istat preċedenti ta’ DKK 1,9 biljun. Barra minn hekk, FIH mhux se tagħmel pagamenti tal-kupuni lill-investituri fi strumenti ibridi jew kull strument li għalih l-istituzzjonijiet finanzjarji għandhom id-diskrezzjoni li jħallsu l-kupuni jew jeżerċitaw, tkun xi tkun il-klassifikazzjoni regolatorja tagħhom, inklużi l-istrumenti tad-dejn subordinat, jekk ma jkunx jeżisti obbligu ġuridiku biex isiru pagamenti.

(134) Barra minn hekk, kif spjegat fit-Taqsima 5.4.1, ir-rimunerazzjoni tal-miżuri tal-assi indeboliti hija stabbilita f’livell xieraq.

(135) Għalhekk il-Kummissjoni tqis li l-pjan tar-ristrutturar jindirizza b’mod suffiċjenti r-rekwiżit tal-kondiviżjoni tal-piż.

(iii) Id-distorsjoni tal-kompetizzjoni

(136) Il-pjan tar-ristrutturar jipprevedi li FIH tirtira minn ċerti linji tan-negozju (il-finanzjament tal-proprjetà, l-ekwità privata u l-ġestjoni tal-ġid privat). B’mod partikolari, DKK 15,4 biljun ta’ assi tal-finanzjament tal-proprjetà (25 % tal-karta bilanċjali tal-2012) ġew trasferiti lil Newco.

(137) Id-Dokument dwar il-Kundizzjonijiet emendat jipprevedi wkoll projbizzjoni fuq gwida tal-prezzijiet għad-depożiti jekk is-sehem tas-suq ta’ FIH jaqbeż il-5 %. Dak l-impenn jippermetti lil FIH ittejjeb aktar il-pożizzjoni ta’ finanzjament tagħha fis-suq filwaqt li fl-istess ħin tistabbilixxi limitu għall-evitar ta’ prattiki eċċessivi. Barra minn hekk, se jkun hemm projbizzjoni fuq il-prattiki kummerċjali aggressivi biex jiġu salvagwardjati l-kompetituri minn imġiba tas-suq eċċessiva. Ta’ min jinnota li l-ebda parteċipant fis-suq ma kkummenta dwar il-politika ta’ FIH dwar l-ipprezzar tad-depożiti wara li l-Kummissjoni bdiet il-proċedimenti fuq dik il-kwistjoni.

(138) Barra dan, FIH se tagħmel ċessjoni tal-investiment tagħha f’fondi tal-ekwità privata u investiment tal-ekwità oħra u mhux se jkollha istitut ipotekarju aktar fl-istruttura tal-kumpanija tagħha wara l-31 ta’ Diċembru 2014. Għalhekk, dawk l-oqsma tan-negozju se jitħallaw għall-kompetituri wkoll u l-preżenza ta’ FIH fis-suq se titnaqqas skont dan.

(139) Aktar minn hekk, FIH Realkredit (89) se tiġi likwidata u l-attivitajiet tan-negozju kollha fil-qasam tan-negozju tal-Akkwiżizzjoni tal-Finanzjament se jitwaqqfu. Skont iċ-ċifri ta’ tmiem is-sena 2012, FIH Realkredit kien għad għandha assi ta’ madwar DKK 300 miljun (EUR 40,3 million) u għalhekk kienet ta’ importanza limitata għal FIH Group b’mod globali.

(140) Barra minn hekk, FIH diġà naqqset l-assi totali tagħha minn DKK 109,3 biljun (EUR 14,67 biljun) fil-31 ta’ Diċembru 2010 għal DKK 60,80 biljun (EUR 8,16 biljun) sal-31 ta’ Diċembru 2012, li jikkorrispondi għal tnaqqis ta’ 44 %.

(141) Flimkien, dawk l-impenji jwasslu għal mitigazzjoni suffiċjenti tad-distorsjoni tal-kompetizzjoni minħabba li l-opportunitajiet tan-negozju li potenzjalment jistgħu jkunu ta’ profitt għal FIH se jiġu abbandunati u jitħallew għall-kompetituri tagħha.

5.4. KONKLUŻJONI U L-GĦELUQ TAL-BIDU TAL-PROĊEDURA TA’ INVESTIGAZZJONI FORMALI

(142) Il-Kummissjoni esprimiet dubji fid-Deċiżjoni ta’ Salvataġġ u ta’ Ftuħ tagħha dwar jekk il-miżuri kkonċernati humiex immirati sew kif rikjest mill-Komunikazzjoni Bankarja tal-2008 (90). B’mod partikolari f’dak l-istadju, ma kienx ċar jekk l-investituri kinux se jqisu FIH bħala sollevata mill-agħar assi tagħha, u jekk kinux lesti jipprovdu finanzjament f’kundizzjonijiet sopportabbli. Il-pjan tar-ristrutturar ta’ FIH juri li l-bank għandu bafer kapitali suffiċjenti anki f’xenarju taħt stress u li x’aktarx jibqa’ vijabbli taħt żviluppi makroekonomiċi mhux favorevoli.

(143) Fid-Deċiżjoni ta’ Salvataġġ u ta’ Ftuħ il-Kummissjoni qajmet dubji wkoll dwar jekk il-miżuri kinux limitati għall-minimu u jekk ipprevedux kontribuzzjoni proprja suffiċjenti (91), b’mod partikolari minħabba l-kumplessità tal-miżuri.

(144) Wara valutazzjoni dettaljata tal-elementi u r-rabtiet tagħhom, il-Kummissjoni tqis li r-rimunerazzjoni li FIH se tħallas għall-miżuri sservi bħala kontribuzzjoni proprja suffiċjenti u hija konformi mal-Komunikazzjoni dwar l-Assi Indeboliti. Il-Kummissjoni tilqa’ l-pagament “ta’ darba” (ta’ DKK 310,25 miljun) lill-FSC u l-impenji li ttieħdu f’dak ir-rigward. Il-Kummissjoni tinnota wkoll li l-miżuri tejbu l-profil tal-likwidità tal-bank, li fix-xenarji kollha, jibqa’ likwidu u vijabbli skont il-pjan tar-ristrutturar.

(145) Fid-Deċiżjoni ta’ Salvataġġ u ta’ Ftuħ, il-Kummissjoni esprimiet aktar dubji fir-rigward ta’ jekk ir-rekwiżit li d-distorsjoni tal-kompetizzjoni tkun limitata kienx issodisfat. FIH issa hija soġġetta għal projbizzjoni fuq il-kupuni, projbizzjoni fuq id-dividendi, projbizzjoni fuq il-gwida tal-prezzijiet (inkluż għad-depożiti) u projbizzjoni fuq prattiki kummerċjali aggressivi u hija soġġetta għal impenji ta’ ċessjoni.

(146) B’mod globali, il-Kummissjoni tinnota li l-pjan tar-ristrutturar ippreżentat mid-Danimarka jindirizza b’mod xieraq il-kwistjonijiet tal-vijabbiltà, tal-kondiviżjoni tal-piż u tad-distorsjoni tal-kompetizzjoni u għalhekk huwa konformi mar-rekwiżiti tal-Komunikazzjoni dwar ir-Ristrutturar u l-Komunikazzjoni dwar l-Assi Indeboliti.

(147) Fuq il-bażi tal-valutazzjoni ta’ hawn fuq, il-Kummissjoni tqis li l-miżuri huma mmirati sew, limitati għall-minimu u jipprevedu distorsjoni limitata tal-kompetizzjoni. Għalhekk, id-dubji tal-Kummissjoni relatati mal-kompatibbiltà tal-miżuri, imqajma inizjalment fid-Deċiżjoni ta’ Salvataġġ u ta’ Ftuħ, tneħħew.

Konklużjoni

(148) Fuq il-bażi tan-notifika u fid-dawl tal-impenji ppreżentati mid-Danimarka, ġie konkluż li l-miżuri tal-għajnuna huma kompatibbli mas-suq intern. L-adegwatezza tal-miżuri kif ukoll il-vijabbiltà tal-bank u l-kontribuzzjonijiet proprji flimkien mal-miżuri għall-mitigazzjoni tad-distorsjoni tal-kompetizzjoni jidhru suffiċjenti. Għalhekk, il-miżuri għandhom jiġu approvati skont l-Artikolu 107(3)(b) tat-Trattat u l-proċedimenti li nbdew għandhom jingħalqu,

ADOTTAT DIN ID-DEĊIŻJONI:

Artikolu 1

It-trasferiment tal-assi minn FIH Group għall-Kumpanija Daniża tal-Istabbiltà Finanzjarja, flimkien mal-ftehimiet sekondarji, jikkostitwixxu għajnuna mill-Istat skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.

Din l-għajnuna mill-Istat hija kompatibbli mas-suq intern, fid-dawl tal-pjan tar-ristrutturar u l-impenji stabbiliti fl-Anness.

Artikolu 2

Din id-Deċiżjoni hija indirizzata lir-Renju tad-Danimarka.

Magħmula fi Brussell, il-11 ta’ Marzu 2014. Għall-Kummissjoni Joaquín ALMUNIA Viċi President

(1) ĠU C 359, 21.11.2012, p. 1.

(2) “Att dwar l-Injezzjonijiet tal-Kapital Iffinanzjati mill-Istat” (lov om statsligt kapitalindskud) ifisser l-Att Numru 67 tat-3 ta’ Frar 2009 u l-ordnijiet eżekuttivi maħruġin skontu. L-Att ġie approvat mid-Deċiżjoni tal-Kummissjoni tat-3 ta’ Frar 2009 (ĠU C 50, 3.3.2009, p. 4).

(3) Deċiżjoni tal-Kummissjoni tad-29 ta’ Ġunju 2012 fil-kawża SA.34445 (2012/C) (ex 2012/N) (ĠU C 359, 21.11.2012, p. 1).

(4) Dawk il-miżuri ta’ għajnuna huma deskritti fid-dettall fil-premessi minn 10 sa 23 tad-Deċiżjoni ta’ Salvataġġ u ta’ Ftuħ.

(5) Ara l-premessa ((1)).

(6) Il-pjan kien soġġett għal emendi sussegwenti.

(7) Eżenzjoni mil-lingwa tal-10 ta’ Diċembru 2013.

(8) Ingħaqdet b’fużjoni ma’ FIH Erhvervsbank A/S bħala kumpanija kontinwa fit-23 ta’ Awwissu 2013.

(9) Oriġinarjament l-ibbankjar kien jikkonsisti fi: 1) l-ibbankjar korporattiv, li huwa responsabbli għall-attivitajiet ta’ self ta’ FIH, b’mod partikolari lill-impriżi ta’ daqs żgħir u medju; 2) il-finanzjament tal-akkwiżizzjoni, li jipprovdi finanzjament strutturat għall-fużjonijiet u l-akkwiżizzjonijiet fis-suq Skandinavu, u 3) il-finanzjament tal-proprjetà, li jipprovdi l-kapital u servizzi ta’ konsulenza għall-investituri tal-proprjetà. Il-finanzjament tal-proprjetà ma għadux qasam ta’ negozju f’FIH, kif inhu spjegat fil-premessa (40)(40).

(10) Is-segment tas-swieq jipprovdi servizzi ta’ konsulenza finanzjarja għall-kumpaniji l-kbar u medji relatata ma’, pereżempju, il-ġestjoni tar-riskji, il-ġestjoni tal-obbligazzjonijiet u l-istruttura tal-kapital. Is-segment tas-swieq huwa wkoll responsabbli għall-immaniġġjar tal-attivitajiet orjentati lejn in-negozjar u l-klijenti fis-swieq tar-rati tal-imgħax, tal-kambju u tat-titoli.

(11) Is-segment tal-finanzjament korporattiv jipprovdi servizzi ta’ konsulenza finanzjarja dwar il-fużjonijiet u l-akkwiżizzjonijiet, il-privatizzazzjonijiet u l-injezzjonijiet tal-kapital eċċ.

(12) PF I A/S hija l-kumpanija azzjonarja għas-sjieda ta’ FIH Holding ta’ Folksam Ömsesidig Livsförsäkring/Folksam Ömsesidig Sakförsäkring’s u C.P. Dyvig & Co A/S ta’ PFA Pension.

(13) Il-pjan tar-ristrutturar juża t-terminu “Proporzjon tas-Solvenza” (Solvency Ratio). Madankollu t-terminu “proporzjon tas-solvenza fir-rappurtar finanzjarju jfisser il-proporzjon tal-qligħ ta’ kumpanija wara t-taxxa u d-deprezzamenti tal-obbligazzjonijiet totali tagħha. Għalhekk huwa jkejjel l-abbiltà ta’ kumpanija li tlaħħaq mad-dejn tagħha. It-terminu jikkwantifika d-daqs tal-introjtu ta’ kumpanija wara t-taxxa, mingħajr ma jitqiesu l-ispejjeż tad-deprezzament mhux fi flus, bil-kontra għall-obbligi totali tad-dejn tagħha. Huwa jipprovdi wkoll valutazzjoni tal-possibbiltà li kumpanija tkompli tiġbor l-obbligi tad-dejn tagħha. Għalhekk, meta l-pjan tar-ristrutturar juża dan it-terminu, din id-Deċiżjoni tirreferi għall-“Proporzjon Kapitali Totali”, jiġifieri, il-proporzjon tal-kapital totali tal-bank mal-assi totali mwieżna għar-riskju.

(14) Rata tal-kambju tal-31 ta’ Diċembru 2012: EUR 1 = DKK 7,4610 (BĊE).

(15) Il-kapital operatorju huwa definit bħala s-somma tad-depożiti, il-bonds maħruġa, id-dejn u l-ekwità subordinati

(16) Ara n-nota 2 f’qiegħ il-paġna.

(17) Fl-2010, FIH Group kien tpoġġa għall-bejgħ mill-proprjetarju preċedenti tiegħu, il-Bank Islandiż Kaupthing Bank hf, li kien beda l-proċedimenti ta’ stralċ fl-2008.

(18) Ara l-premessa (17).

(19) Ara n-nota 4 f’qiegħ il-paġna. Il-miżuri huma deskritti aktar fil-premessi (22) - (30) ta’ din id-Deċiżjoni.

(20) Memorandum ta’ Għeluq bejn FIH u l-FSC, tat-2 ta’ Lulju 2012.

(21) Mix-xiri tagħha mill-FSC, Newco ngħatat isem ieħor “FS Property Finance A/S” iżda għadha tinsab fl-istess indirizz bħala l-uffiċċju prinċipali ta’ FIH.

(22) L-FSC hija l-istrument Daniż proprjetà tal-Istat li jieħu ħsieb il-miżuri diversi li jinkludu l-użu tar-riżorsi tal-Istat għall-istituzzjonijiet finanzjarji fil-kuntest tal-kriżi finanzjarja.

(23) Ara d-Deċiżjoni N 407/10 tat-30 ta’ Settembru 2010 (ĠU C 312, 17.11.2010, p. 7); id-Deċiżjoni SA.31938 (N 537/10) tas-7 ta’ Diċembru 2010 (ĠU C 117, 15.4.2011, p. 1); id-Deċiżjoni SA.33001 (11/N) – il-Parti A tat-28 ta’ Ġunju 2011 (ĠU C 237, 13.8.2011, p. 1); id-Deċiżjoni SA.33001 (11/N) – il-Parti B tal-1 ta’ Awwissu 2011 (ĠU C 271, 14.9.2011, p. 1); id-Deċiżjoni SA.33757 (11/N) tad-9 ta’ Diċembru 2011 (ĠU C 22, 27.1.2012, p. 2); u d-Deċiżjoni SA.34227(12/N) tas-17 ta’ Frar 2012 (ĠU C 128, 3.5.2012, p. 1) kif ukoll id-Deċiżjoni SA.33639 (11/N) – Għajnuna ta’ Salvataġġ għall-Max Bank tas-6 ta’ Ottubru 2011 (ĠU C 343, 23.11.2011, p. 10).

(24) L-għan tal-iskema huwa li tippreżerva l-valur fil-banek inadempjenti permezz ta’ stralċ ikkontrollat fuq il-bażi ta’ negozju avvjat minflok il-banek ikunu soġġetti għal proċedimenti ta’ falliment. Fl-iskema oriġinali, id-detenturi tal-ekwità u d-detenturi tal-bonds subordinati tal-bank inadempjenti jitneħħew kompletament. L-assi u l-obbligazzjonijiet li jifdal jiġu trasferiti lill-FSC bħala l-kumpanija ta’ stralċ tal-Istat. L-assi li jistgħu jinbiegħu, jinbiegħu lill-investituri u l-assi li jifdal jiġu likwidati. Id-dħul iġġenerat mill-bejgħ u l-likwidazzjoni tal-assi jintuża għall-kumpens tal-kredituri (id-detenturi prinċipali tal-bonds u d-depożituri).

(25) Ara l-premessi 1 u 4.

(26) Ikkonfermat b’ittra mill-FSA tat-18 ta’ April 2013, imressqa lill-Kummissjoni permezz ta’ ittra elettronika fid-29 ta’ April 2013.

(27) Kuntrattwalment, Newco trid tħallas ir-rata tal-Bonds effettiva tal-Gvern Daniż fuq sentejn, tliet snin jew ħames snin kif ukoll 1,15 % skont liema maturità tintgħażel minn FIH. Madankollu, saret ir-rata fuq ħames snin de facto.

(28) Il-prezz tax-xiri jikkonsisti f’ammont fiss ta’ DKK 2 biljun u ammont varjabbli, skont il-valur ta’ realizzazzjoni terminali ta’ Newco, li huwa deskritt fil-premessa 30.

(29) Ikkonfermat b’ittra tal-Awtorità ta’ Sorveljanza Daniża l-FSA, tat-18 ta’ April 2009, ara wkoll in-nota 26 f’qiegħ il-paġna.

(30) Ġie ffirmat ftehim, fil-prinċipju, li jiddeskrivi ħafna mid-dettalji tal-ftehim għax-xiri tal-ishma u l-ftehimiet sekondarji tiegħu fl-1 ta’ Marzu 2012, u d-dokumenti finali ta’ għeluq ġew iffirmati fl-1 ta’ Lulju 2012.

(31) Komunikazzjoni mill-Kummissjoni - L-applikazzjoni ta’ regoli dwar l-għajnuna mill-Istat għal miżuri meħuda fejn jidħlu istituzzjonijiet finanzjarji fil-kuntest tal-kriżi finanzjarja preżenti (ĠU C 270, 25.10.2008, p. 8).

(32) Komunikazzjoni mill-Kummissjoni dwar it-Trattament ta’ Assi indeboliti fis-Settur Bankarju tal-Komunità (ĠU C 72, 26.3.2009, p. 1).

(33) B’subxenarji varji.

(34) Subxenarju b’imposti tal-indeboliment aktar baxxi.

(35) Ikkalkulata fuq il-bażi tal-ammont tal-ekwità li jikkorrispondi għal proporzjon tal-kapital ewlieni ta’ 16 %, meta jitqiesu l-pożizzjonijiet ta’ riskju tal-bank. Bi preżunzjoni tal-ebda effett fuq il-qligħ/telf.

(36) Ta’ min isemmi li l-preżunzjoni ta’ żieda fil-kost nett fl-2013 ta’ DKK 310,25 miljun permezz ta’ ħlas skont il-Komunikazzjoni dwar l-Assi Indeboliti + imgħax u DKK 61,7 miljun ta’ rifużjonijiet tad-dritt amministrattiv (ara aktar ‘il quddiem fil-premessa 117 ff.), il-qligħ nett u ċ-ċifra tat-telf għall-bank x’aktarx ikunu negattivi fl-2013 fiż-żewġ xenarji. FIH ibbilanċjat sew dak l-effett permezz ta’ eżerċizzju tal-ġestjoni tal-likwidità f’Diċembru 2013. L-effett fl-2016 ikun negliġibbli, minħabba li ċ-ċifri huma kkwotati bħala redittu “normalizzat” fuq l-ekwità.

(37) Subxenarju b’imposti tal-indeboliment għoljin.

(38) Il-Proporzjon tal-Likwidità Statutorja huwa definit bħala l-pożizzjoni tal-likwidità statutorja attwali f’perċentwal tar-rekwiżit tal-likwidità statutorja. Proporzjon ta’ 100 % huwa meħtieġ biex jiġi ssodisfat ir-rekwiżit statutorju, u proporzjon ta’ 214 % għalhekk huwa aktar mid-doppju tar-rekwiżit statutorju.

(39) Ara n-nota 35 f’qiegħ il-paġna.

(40) L-aħjar każ jassumi kost ta’ finanzjament medju aktar baxx u introjtu ogħla mill-attivitajiet tas-Swieq u l-Finanzjament Korporattiv.

(41) L-agħar każ jassumi żviluppi negattivi sinifikanti fil-livell makroekonomiku b’domanda ta’ kreditu aktar baxxa u imposti ta’ indeboliment storikament għoljin (għalkemm huwa preżunt li jonqsu fil-perjodu tar-ristrutturar).

(42) B’effett mill-4 ta’ Diċembru 2013, FIH ittrasferiet ammont ta’ DKK 310,25 miljun lil FSC (l-ammont kien iddepożitat fit-30 ta’ Settembru 2013). Barra minn hekk, FIH ittrasferiet ammont ta’ DKK 6 575 342.

(43) Pereżempju, tnaqqis tal-Valur fir-Riskju minn DKK 50 miljun (EUR 6,71 miljun) fil-31 ta’ Diċembru 2011 għal DKK 35 miljun (EUR 4,7 miljun) fit-22 ta’ April 2013.

(44) Jirreferi għall-konvenzjoni dwar l-għadd tal-jiem għall-ħlas tal-imgħax bħala l-għadd reali ta’ jiem fl-aħħar perjodu (mill-aħħar data ta’ ħlas lill-oħra) diviż bl-għadd reali ta’ jiem bejn żewġ 30 ta’ Settembru konsekuttivi.

(45) Inklużi f’dak l-imsejjaħ “Dokument dwar il-kundizzjonijiet”.

(46) Notifika SANI 6783 tat-2 ta’ Marzu 2012, Nota ta’ FIH lill-Kummissjoni – finali, it-Taqsima 3.

(47) Komunikazzjoni tal-Kummissjoni fuq ir-ritorn għall-vijabbiltà u l-valutazzjoni ta’ miżuri ta’ ristrutturar fis-settur finanzjarju fil-kriżi attwali taħt ir-regoli tal-għajnuna mill-Istat (ĠU C 195, 19.8.2009, p. 9).

(48) It-trasferiment tal-Assi minn FIH lill-FSC, imressqa mid-Danimarka lill-Kummissjoni fl-20 ta’ Marzu 2012.

(49) Ittra elettronika mid-Danimarka lill-Kummissjoni fid-29 ta’ Marzu 2012.

(50) “Answers to Questionnaire of 4 April 2012 regarding FSC’s purchase of shares from FIH Holding”, imressaq mid-Danimarka lill-Kummissjoni fit-23 ta’ April 2012.

(51) “Statement – FIH Erhvervsbank”, bla data, imressaq lill-Kummissjoni fis-16 ta’ Mejju 2012.

(52) Ara n-nota 49 f’qiegħ il-paġna u l-premessa 67.

(53) Il-Prinċipju tal-Investitur f’Ekonomija tas-Suq (Market economy investor principle - MEIP) huwa terminu ekwivalenti għall-Prinċipju tal-Operatur f’Ekonomija tas-Suq (market economy operator principle - MEOP) għall-iskopijiet ta’ din id-Deċiżjoni. It-terminu MEOP ġie adottat biex ikopri s-sitwazzjoni tal-investituri u atturi oħra tas-suq, bħal pereżempju l-mutwanti, il-kredituri, eċċ.

(54) Sottomissjoni tal-11 ta’ Settembru 2012, Taqsimiet 2, 3 u 4.

(55) Sottomissjoni tal-11 ta’ Settembru 2012, p. 5.

(56) Ara n-nota 31 f’qiegħ il-paġna.

(57) Sottomissjoni tal-11 ta’ Settembru 2012, Taqsima 2, paġna 5.

(58) Sottomissjoni tal-11 ta’ Settembru 2012, pp. 6-7.

(59) L-attivitajiet ta’ FSC huma regolati mill-Att dwar l-Istabbiltà Finanzjarja u l-Att dwar il-Kummerċ Finanzjarju u l-ordinijiet eżekuttivi maħruġa skonthom. Barra minn hekk, FSC hija soġġetta għal dispożizzjonijiet speċjali fir-rigward tal-kumpaniji li huma proprjetà tal-Istat. Miżuri oħra pprovduti qabel minn FSC instabu li huma imputabbli lill-Istat Daniż fid-Deċiżjoni tal-Kummissjoni NN51/08 tal-10 ta’ Ottubru 2008 (“Skema ta’ garanzija għall-banek fid-Danimarka”) (ĠU C 273, 28.10.2008, p. 2).

(60) Ir-redditu mistenni tal-miżuri huwa kkalkulat fuq il-bażi tal-flussi ta’ flus futuri, bi skont sabiex jiġi derivat il-valur preżenti nett. Ara l-premessi 91 u 92.

(*) Informazzjoni kunfidenzjali.

(61) Nota mill-FSA dwar FIH Erhvervsbank A/S tas-16 ta’ Mejju 2012, sottomessa lill-Kummissjoni.

(62) Dak il-fenomenu huwa magħruf fis-swieq finanzjarji bħala “riskju ta’ korrelazzjoni ħażina”. Skont il-parir espert, il-Kummissjoni assumiet stennija medja ta’ telf kumulattiv implikat ta’ 16 %. Madankollu, ġie distribwit b’mod lineari fir-redditi negattivi, u b’hekk ġiet applikata stennija ta’ telf ta’ 91 % fil-każ estrem fejn il-portafoll tal-assi jonqos fil-valur għal DKK 5,1 biljun biss, u l-ebda stennija ta’ telf jekk l-assi jkollhom redittu pożittiv.

(63) Fl-evidenza, il-Kummissjoni tinnota li f’sitwazzjoni ta’ kriżi, il-livelli ta’ rimunerazzjoni tas-suq għar-rikapitalizzazzjoni faċilment jistgħu jaqbżu 15 % (J.P. Morgan, European Credit Research, is-27 ta’ Ottubru 2008 u dejta ta’ Merrill Lynch dwar id-dejn tal-Grad 1 denominat f’Euro għall-istituzzjonijiet tal-grad ta’ investiment). FIH stess setgħet biss tikseb rikapitalizzazzjoni mill-Gvern Daniż fl-2009, u kellha tħallas kupun ta’ 11,45 % biex tiksibha. Fl-aħħar nett, fil-bidu ta’ Marzu 2012, fiż-żmien meta ġie ffirmat il-ftehim għax-xiri tal-azzjonijiet, id-dejn superjuri mhux garantit bħal pereżempju ISIN XS0259416757, b’kupun annwali ta’ 4,91 % u maturità fl-2021, kien ikkwotat fis-suq għal 67 % tal-valur nominali, li jimplika qligħ ta’ aktar minn 10,50 %. Għalhekk huwa loġiku li wieħed jassumi li l-ekwità, b’pożizzjoni ta’ kreditu ħafna aktar subordinata, tirrikjedi dħul ħafna ogħla għal investitur tas-suq.

(64) In-nuqqas ta’ konformità mal-imġiba tas-suq huwa stabbilit mingħajr ma jitqiesu elementi oħrajn li huma parti mill-ftehim ta’ għeluq, bħal pereżempju l-kost li Newco qed tħallas għall-finanzjament oriġinali u s-self għall-assorbiment tat-telf tagħha, kif ukoll il-drittijiet ta’ amministrazzjoni mħallsa lil FIH għall-ġestjoni tal-assi u l-iħħeġġjar, li jingħaddew għall-ammont ta’ għajnuna totali fit-Taqsima 5.2.

(65) Ippreżentati fil-qosor f’żewġ noti mressqa mid-Danimarka fl-24 ta’ Ġunju 2013 u noti ta’ spjegazzjoni ulterjuri fid-29 ta’ Awwissu u l-11 ta’ Settembru 2013.

(66) Ara l-premessi 66 u 67.

(67) Id-dokument sommarju ta’ paġna mressaq “Brev vedr FIH nedskrivning” isemmi tim ta’ valwazzjoni li qed jaħdem f’isem FSC - u għalhekk mhuwiex indipendenti - li jikkonkludi li jkun meħtieġ tħassir ta’ DKK 3,2 biljun skont ir-regoli tal-Istandards Internazzjonali tar-Rapportar Finanzjarju. Barra minn hekk, l-aġġustament għar-riskji ta’ DKK 1,3 biljun huwa ġġustifikat minn telf impost kollaterali ta’ 10 %, li huwa nnifsu mhuwiex spjegat. In-nuqqas ta’ indipendenza tat-tim ta’ valwazzjoni huwa kkonfermat mis-sottomissjoni tad-Danimarka tal-11 ta’ Marzu 2013, fejn l-eżerċizzju ta’ valwazzjoni mwettaq minn FSC huwa deskritt f’aktar dettall.

(68) Investiment ta’ ekwità dirett jinkludi parteċipazzjoni ta’ 100 % fir-redditi azzjonarji. Il-Kummissjoni hija tal-opinjoni li t-tnaqqis ta’ dak ir-redditu azzjonarju għal 25 % huwa kumpens insuffiċjenti biex FIH Holding tiggarantixxi li tagħmel tajjeb għat-telf tal-ekwità, minħabba l-pożizzjoni ta’ kreditu dgħajfa ta’ FIH u FIH Holding. Barra minn hekk, il-Kummissjoni trid teżerċita kawtela fil-valwazzjoni tal-kontribuzzjoni tal-parteċipazzjoni pożittiva tal-ekwità, minħabba li l-maġġoranza tal-assi sottostanti f’Newco huma selfiet tal-proprjetà immobbli, li r-redditu tagħhom huwa limitat għall-imgħax u l-prinċipal, u għalhekk il-valuri tal-likwidazzjoni tal-assi ta’ Newco li jaqbżu DKK 25 biljun, kif deskritt fil-mudell fil-premessa (91) mhux biss hemm probabbiltà żgħira li jseħħu, iżda jistgħu jiġu totalment esklużi. Għal din ir-raġuni, l-aġġustament tal-perċentwal tal-parteċipazzjoni għal ċifra ogħla (pereżempju 50 %) jagħti stima baxxa żżejjed l-ammont tal-għajnuna mill-Istat fil-mudell użat.

(69) Ara n-nota ta’ qiegħ il-paġna 5.

(70) Is-sottomissjoni tad-Danimarka tat-2 ta’ April 2013 tenfasizza li, bid-data ta’ referenza Ġunju 2012, madwar 25 % tal-assi huma f’inadempjenza u 25 % oħra għandhom klassifikazzjoni “baxxa”. Ir-rapport tal-esperti (Servizzi ta’ Konsulenza Relatati mal-Kawża FIH- l-20 ta’ Diċembru 2012) jikkwalifika aktar dik id-dikjarazzjoni billi jindika li 6,3 % biss tal-portafoll għandu klassifikazzjoni tal-kwalità kreditizja ta’ FIH ta’ 7 jew ogħla, li jikkorrispondi għal “Grad ta’ Investiment”. Għalhekk, b’aktar minn 90 % tal-portafoll taħt il-Grad ta’ Investiment u 25 % f’inadempjenza reali, il-Kummissjoni temmen li investiment tal-ekwità f’dak il-portafoll huwa riskjuż u jeħtieġ rimunerazzjoni għolja.

(71) Imressaq fin-noti tagħha tal-11 ta’ Marzu 2013 u ddikjarat mill-ġdid fl-Anness 1 tat-taqsira tagħha tal- 24 ta’ Ġunju 2013.

(72) Inkluż fil-ftehim għax-xiri tal-azzjonijiet tal-1 ta’ Marzu 2012 u l-ftehimiet ta’ għeluq sussegwenti tat-2 ta’ Lulju 2012.

(73) Ara l-premessa 97.

(74) Ara n-nota ta’ qiegħ il-paġna 73.

(75) Rapport Finali – Servizzi ta’ Konsulenza Relatati mal-Kawża FIH – Fażi II – Kawża SA.34445 id-Danimarka, id- 19 ta’ Settembru 2013.

(76) Il-Kummissjoni aċċettat li, għalkemm FSC indikat li s-solliev tal-kapital għal FIH Erhvervsbank A/S kien jammonta għal DKK 847 miljun (l-ekwivalenti ta’ DKK 10,5 biljun ta’ RWAs), il-garanzija illimitata fuq it-telf mogħtija minn FIH Holding naqqset b’mod sinifikanti l-effett globali għall-kapaċità tal-piż tar-riskju tas-self tal-grupp. Sabiex jiġi mitigat it-tħassib tal-Kummissjoni, id-Danimarka żiedet impenn li żżid ir-rimunerazzjoni mingħand FIH lil FSC, jekk FSA tibdel l-opinjoni regolatorja tagħha fir-rigward tar-rekwiżiti tal-kapital fil-livell tal-parteċipazzjoni sabiex il-kapaċità tas-self ta’ FIH ma tkunx aktar ristretta mill-pożizzjoni tal-kapital ta’ FIH Holding.

(77) L-analiżi tal-Kummissjoni ġiet ivvalidata minn rapport tal-esperti li qies l-elementi kollha mressqa mid-Danimarka fil-korrispondenza tagħha sat-taqsira tal-24 ta’ Ġunju 2013 (it-taqsira inkluża), kif ukoll il-kjarifiki tad-29 ta’ Awwissu 2013.

(78) DKK 310,25 miljun huwa kkalkulat bħala DKK 254 miljun + 1,5 * DKK 37,5 miljun. Is-solliev tal-kapital tal-miżuri huwa DKK 375 miljun, li skont il-Komunikazzjoni dwar l-Assi Indeboliti għandu jiġi remunerat b’10 % kull sena. Barra minn hek, il-valur tat-trasferiment tal-portafoll jitqies li huwa DKK 254 miljun, il-valur ekonomiku reali, li jrid jiġi restitwit skont il-paragrafu (41) tal-Komunikazzjoni dwar l-Assi Indeboliti. Madankollu, permezz ta’ restituzzjoni ta’ DKK 254 miljun, l-effett tas-solliev tal-kapital nett jitnaqqas għal DKK 121 miljun. Għalhekk, sabiex ir-rimunerazzjoni tkun kompatibbli, FIH għandha tirremunera l-effett tas-solliev tal-kapital ta’ DKK 375 miljun b’rata ta’ 10 % kull sena, sakemm id-“delta ta’ trasferiment” bejn il-valur tat-trasferiment u l-valur ekonomiku reali ma jkunx ġie saldat. Billi dan iseħħ biss sena u nofs wara l-implimentazzjoni tal-miżuri, il-pagament rikjest huwa DKK 254 miljun + 1,5 * DKK 37,5 miljun u mbagħad pagament annwali ta’ DKK 12,1 miljun, li huwa 10 % tas-solliev tal-kapital nett li jifdal.

(79) L-istima tad-drittijiet amministrattivi eċċessivi hija ta’ DKK 143,2 miljun tul il-ħajja tal-miżuri. Id-Danimarka ttaffi din l-istima billi tħallas lura DKK 61,7 miljun lil Newco bħala eċċess li qalgħet s’issa u billi tnaqqas id-dritt amministrattiv futur għal 0,05 % tan-nozzjonal pendenti, li huwa konformi mal-prattika tas-suq.

(80) Ara l-premessa (48)(48).

(81) Fil-fatt il-pagamenti ta’ rkupru saru biss b’data ta’ valur l-4 ta’ Diċembru 2013, u għalhekk kellu jsir pagament tal-imgħax dovut addizzjonali li jkopri l-perjodu mill-1 ta’ Ottubru 2013 sal-4 ta’ Diċembru 2013. Id-Danimarka kkonfermat li FIH għamlet pagament addizzjonali ta’ DKK 6,575 miljun minbarra t-DKK 310,25 miljun biex tkopri dak l-ammont.

(82) Ara n-nota ta’ qiegħ il-papna 78.

(83) Komunikazzjoni mill-Kummissjoni dwar l-applikazzjoni, mill-1 ta’ Jannar 2012, tar-regoli dwar l-għajnuna mill-Istat għal miżuri ta’ appoġġ favur il-banek fil-kuntest tal-kriżi finanzjarja (ĠU C 356, 6.12.2011, p. 7).

(84) Ara l-premessa 37 ff.

(85) Dan jista’ jkun il-każ jekk il-valur tal-assi jiddeterjora aktar. Jekk dan iseħħ Newco jista’ jkollha ekwità negattiva u wara dan, skont il-liġi kummerċjali standard, tista’ tkun obbligata tapplika għall-falliment. Eżitu bħal dan huwa evitat permezz tal-klawżola tar-rikapitalizzazzjoni li jfisser li Newco se tirċievi injezzjoni tal-kapital ġdida mill-FSC jekk ikun meħtieġ u li FSC se tieħu lura biss minn FIH Holding fis-saldu finali tat-tranżazzjoni (bejn il-31 ta’ Diċembru 2016 u l-31 ta’ Diċembru 2019).

(86) Ara l-premessa 38.

(87) Il-proporzjon se jkun 19,6 % wara l-pagament “ta’ darba” ta’ DKK 310,25 miljun.

(88) Il-kapitalizzazzjoni żejda hija unikament dovuta għall-fatt li FIH trid tfaddal il-qligħ tagħha matul il-perjodu tar-ristrutturar u għalhekk m’għandhiex tħallas dividendi fil-perjodu kollu sabiex iżżomm buffer kapitali għoli. Din l-azzjoni hija prekawzjoni sabiex tiġi żgurata rimunerazzjoni korretta u sħiħa tal-miżuri tal-assi indeboliti billi FIH u FIH Holding iggarantixxu l-pagament finali lill-Istat.

(89) Ara l-premessa 10.

(90) Ara t-Taqsima 2.1 tad-Deċiżjoni ta’ Salvataġġ u ta’ Ftuħ.

(91) Ara t-Taqsima 2.2 tad-Deċiżjoni ta’ Salvataġġ u ta’ Ftuħ.